text:
Tann 1. januar 2017 kom Føroyska bygningskunngerðin í gildi (BK17).
Í BK17 kap. 1.3 er ásett, at bygging kann ikki fara í gongd uttan skrivligt loyvi frá kommunala byggimyndugleikanum, eisini er ásett:
- at kommunali byggimyndugleikin kann gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum. Talan er um antennur, smærri vindmyllur, skeltir, sólskjól, terassur, lívdarskjól og tílíka smærri bygging.
- at kommunali byggimyndugleikin reglur fyri, nær umbygging, afturatbygging og umvæling krevur byggiloyvi.
Vágs kommuna hevur avgjørt, at fylgjandi arbeiðir kunnu gerast uttan byggiloyvi, við teimum treytum sum eru nevndar niðanfyri og treytað av:
- at ásetingar í byggisamtyktum verða yvirhildnar
- at ásetingar í skeytinum verða yvirhildnar
- At ásetingar í Bygningskunngerðini (BK17) verða yvirhildnar
Tað ábyrgdin hjá tí sum byggir at syrgja fyri at yvirhalda allar ásetingar. Eru ivamál ella spurningar, eigur tann sum byggir at venda sær til kommunala byggimyndugleikan.
Yvirlit yvir arbeiðir sum ikki krevur byggiloyvi:
Smáir bygningar upp til 10 m2 sum ikki eru upphitaðir, sum t.d. úthús, drívhús, hjallar og líknandi, treytað av:
- at tað í mesta lagi eru 2 stk. tílíkir bygningar á matrikklinum
- at frástøðan til aðrar bygningar á sama matrikli skal í minsta lagi vera 2,5 m (BK17 2.2.3.5)
- at frástøðan til mark er minst 1 m
- at hædd á útveggum ella tekju yvir planeringshædd kann í mesta lagi vera 2,5 m (BK17 2.2.3.5)
Broyting av innrætting í sethúsum, tvíhúsum og líknandi, treytað av:
- at vatn og kloakk ikki er partur av broytingini
- at brunakrøvini verða yvirhildin (BK17 kap. 5)
- at hetta ikki ávirkar berandi konstruktiónirnar (BK17 kap.)
Altanir upp til 5 m2 vídd, treytað av:
- at altanin er 2,5 m frá marki (BK17 kap.)
Útskiftan av taki og útveggjaklæðing, treytað av:
- at orkuparturin í BK17 verður yvirhildin (BK17 kap. 7.4.2)
Útskiftan av vindeygum, úthurðum, portrum v.m., treytað av:
- at orkuparturin í BK17 verður yvirhildin (BK17 kap. 7.4.2)
- at kravið um bjargingarop (BO) verða yvirhildin (BK17 kap. 5)
Smáar antennur og parabolar upp til 1 m í diametur
Garðar við hædd upp til í mesta lagi 1,5m, íroknað rekkverk
Hátún, lehegn, heitir pottar og líknandi
Brenniovnar, treytað av:
- at Sløkkiliðið skal sýna brenniovnin áðrenn hann verður tikin í brúk.
Niðurtøka av bygningum
Vísandi til Almennu Byggisamtyktina fyri Vágs Kommunu og BK 17, má bygging ikki verða tikin niður, uttan so at loyvi er fingið frá Vágs Kommunu. Undantikin eru bilhús (tó ikki innbygd bilhús), bilskýli, úthús og smærri bygningar við tilknýti til einbýlishús og frítíðarhús.
Í umsókn skal verða tilskilað umleið hvussu hædd og flatamál á byggingini er. Hava húsini innleggingar til frárenningar, vatn, ravmagn, telefon ella tílíkt, er ikki loyvt at fara undir arbeiðið, fyrr enn avvarðandi myndugleiki ella felag hevur fingið boð um hetta. Burturkast frá niðurtøkuni skal latin góðkendum móttakara.


c: text/html

text:
Hevur tú brúk fyri onkrum at tosa við?
Tú & Eg Ráðgevingin hjá Barnabata hevur fingið nýtt telefonnummar, 116 111.
Nú kunnu børn og ung ringja 116 111, um tey hava brúk fyri onkrum at tosa við.
116 111 er eitt nummar, ið er lætt at minnast og tað kostar einki at ringja til tað.
Og ert tú uttanlands, sleppur tú eisini undan at hugsa um kostna og landakodur, so leingi tú ringir frá einum føroyskum telefonnummari.
Nýggja telefonnummarið er sama nummar, sum flest børn í øllum Europa kunnu ringja til, tá ið tey hava tørv á onkrum at tosa við.
116 111 at svara allar gerandisdagar frá klokkan 10:00 til 15:00, men í desember verður eisini møguligt at ringja um kvøldið.

robotstxt: allowed

filter: keep


text:
Tað vísur ein kanning íslendska Landspítali hevur gjørt millum føroyskar sjúklingar í tíðarskeiðinum juli 2015 til juni 2016.
Føroysku sjúklingarnir hava allir fingið eitt spurnarblað at svara, sum nágreinar teirra uppliving av sjúklingagongdini, frá hotel hentleikum til viðgerð og starvsfólk á sjúkrahúsinum umframt samskiftið millum Landssjúkrahúsið og Landspítali.
Hvør spurningur kundi svarast við eini trin 3-5 trin skala varierandi millum sera gott og sera ringt.
Av møguligum respondentum hava 66% valt at svara spurnarblaðnum.
Úrslitið vísur, at nøgdsemið er stórt við nærum alt sum hevur við sjálva viðgerðina og sjúkrahúsið at gera, í meðan onkur tænasta frá sjúklingahotellinum kundi verið betri.
Hetta hevur Uttanlandstænastan á Landssjúkrahúsinum tó gjørt vart við, og síðani eru hesar umstøðurnar vornar væl betri.
Samanumtikið vísur kanningin, at føroyska nøgdsemið við Landspítali í mestan mun er gott.


text:
Tórshavnar kommuna bjóðar nú út leigumálið at reka kaféina í Reinsarínum í Tórsgøtu 3. Raksturin verður boðin út í tvey ár frá 1. desember 2018.
Virksemið í Tórsgøtu 3 fevnir um Reinsaríið og Perluna, ið bæði húsa mentanarligum tiltøkum í býnum. Reinsaríið er eitt rútmiskt spælistað, sum kann nýtast til tónleikatiltøk, framførslur, konsertir, framsýningar og onnur mentanarlig tiltøk, har konsertir og onnur tiltøk verða hildin.
Nýggj fólk skulu standa fyri kafeini í Reinsarínum
Tórshavnar kommuna leitar eftir fólki at reka kafeini
Mynd: Tórshavnar kommuna
Tórshavnar kommuna bjóðar nú út leigumálið at reka kaféina í Reinsarínum í Tórsgøtu 3. Raksturin verður boðin út í tvey ár frá 1. desember 2018.


text:
Í morgin, týsdagin 26. oktober klokkan 9:15 er MFS boði við til fund í løgtinginum. Til viðgerð er Løgtingsmál nr. 25/2010: Uppskot til løgtingslóg um broyting í løgtingslóg um lestrarstuðul.
Skráin sær soleiðis út (via logting.fo tann 25. oktober 2010, 18:40):
Týsdagin 26. oktober 2010, kl. 9.00 (Fundarhøli 2)
1. Gerðabók 2. Løgtingsmál nr. 12/2010:Uppskot til samtyktar um at endurskoða halgidagslógina 3. Løgtingsmál nr. 25/2010: Uppskot til løgtingslóg um broyting í løgtingslóg um lestrarstuðul
Hesi koma á fund við nevndirna í samband við pkt. 3 á dagsskránni: Kl. 9.15 MFS (Meginfelag Føroyska Studenta) Kl. 9.40 Næmingaráðið í Hoydølum Kl. 10.00 Helena Dam á Neystabø, landsstýriskvinna og umboð fyri Studna
MFS-Føroyar hevur bjóða seg at fara til fundin. Vónandi kemst eitthvørt áhugavert burtur úr. Vit siga frá her á síðuni, tá ið vit vita meira.


text:
Meginfelag Føroyskra Studenta hevði hóskvøldið aðalfund í Reinsarínum í Havn. Á aðalfundinum vórðu ellivu fólk vald í nýggja ráðið hjá MFS, har fimm av teimum vóru nývald.
Fundurin byrjaði við, at virkandi formaðurin, Torstein Jóhannes Fríðfinsson, greiddi frá gongdini seinasta árið. Síðani komu landstýriskvinnan, Kristina Háfoss, og fyrrverandi forkvinnan í MFS, Katrin Apol, at greiða frá teirra tíð í MFS, og hvønn týdning MFS hevði havt fyri tær persónliga, bæði undir og eftir lesnað. Eisini spældi Høgni Lisberg nøkur løg.
Nýggja ráðið í MFS, sum savnaðist eftir fundin hóskvøldið, hevur sett sær fimm økir, sum tey ætla at arbeiða við tað komandi árið.
Tey fimm økini eru:
- At leggja trýst á politisku myndugleikarnar um at koma við einari langtíðarætlan fyri føroyska lestrarstuðulin.
- At virka fyri at fleiri lestrarstørv verða í Føroyum.
- At tað skulu koma fleiri lestraríbúðir í Føroyum.
- At gera tað lættari hjá føroyskum útisetum at skráseta seg til løgtingsval, og at styrkja um samstarvið við onnur norðurlendsk lestrarfeløg.
- At skipa eina sterka nevnd, sum fer at vera sjónlig í føroyska lestrarlívinum.
Nýggja ráðið hjá MFS:
Torstein J. Fríðfinsson, formaður
Lív E. Olsen, næstforkvinna
Katrin Fríða Jógvansdóttir, skrivari
Poula Lassen, kassameistari
Bárður Clementsen - ráðslimur
Anne M. Hansen - ráðslimur
Linda Klein - ráðslimur
Helena Jørmundsson - ráðslimur
Terji Beder - ráðslimur
Guðrun Durhuus - ráðslimur
Guðrun Jacobsen - ráðslimur
Tiltakslimir vórðu vald Marjun Lindarstein og Eirikur Sanderson.


text:
Umlætting
Heimabúgvandi røktarkrevjandi fólkapensjonistur, sum er 67 ár ella eldri, kann fáa umlætting eitt avmarkað tíðarskeið, um so er, at Nánd metir, at tørvur er á umlætting, og um pláss er tøkt.
Nánd miðjar eftir at hava tilsamans 3 umlættingarpláss á sambýlunum í Leirvík, Norðragøtu ella Fuglafirði.
Tú kanst søkja við at venda tær til skrivstovuna hjá Nánd á tlf. 73 02 00 ella við at heinta oyðublað her.
Vesturstova
Vesturstova í Fuglafirði lat upp í juni 1999. Húsið er í tveimum hæddum og hevur pr. apríl 2018 pláss fyri 12 búfólkum.
Ynskir tú at lata eina gávu til Vesturstovu, kanst tú flyta hana á konto 9181-492.059.9.
Giljagarður
Giljagarður í Leirvík lat upp tann 1. septembur 2004 og hevur pr- apríl 2018 pláss er fyri 10 búfólkum.
Ynskir tú at lata eina gávu til Giljagarð, kanst tú flyta hana á konto 9181-143.647.5.
Gøtubrá
Gøtubrá í Norðragøtu lat upp í november 2004. Húsið er í tveimum hæddum og hevur pr. apríl 2018 pláss er fyri 15 búfólkum, herav 5 demenspláss til fólk, ið hava flytførisførleika.
Ynskir tú at lata eina gávu til Gøtubrá, kanst tú flyta hana á konto 9181-141.726.8.


text:
Myndir:Leikum fagurt á Eysturvølli-17-1!!
24.05.2017 - Miðlabreytin
Sagt varð av staðnum, at menn ikki mintust, nær næmingar seinast hava vunnið á lærarum, tá bólturin teirra millum rullar seinasta skúladag. Onkur helt skemtiliga fyri, at næmingar seinast vunnu, "tá menn enn gingu í rotuskóm og føroyskari húgvu".
17-1 stóð á máltalvuni, tá dómarin í dag bríkslaði dystin av. Lærararnir høvdu enn einaferð prógvað, at tað ikki bert er í skúlastovuni teir ráða, men eisini á vøllinum - her formáddu 9.floks-næmingar sær einki. Snøgt sagt avhølvaðir - enn einaferð!
Torført var hjá næmingunum at bróta seg gjøgnum stóra múrin hjá lærarunum- Rúni og Bogi stóðu sum hamarar og tóku ímóti - onkur framúr góð takling var at hóma - og eisini sóu vit toftamannin í málinum vísa síni kynstur við málmanshandskunum.
Toppskjútti í dag gjørdist eingin minni enn Simun Joensen, fóbóltshetjan úr Klaksvík í Tórshavn við 5 málum...
Mangan leikaði hart á, og stundum gjørdist hetta ov nógv fyri kaldbaksvenjaran hjá næmingunum Inga á Smið, at dómarin at enda vísti honum tað reyða - menn máttu takast við gamla KB-aran fyri at fáa hann burtur frá fjøldini. Hetta spældi tó væl av hjá kaldbaksmanninum - hann blíðkaðist skjótt, tá frættist, at búgvið matarborð stóð honum fyri góma í skúlahøll Eysturskúlans...
Ein væleydnað løta á Eysturvøllinum, sum uttan iva hevur fingið sjálvsálitið hjá gomlu knevlunum at blóma - í øllum føri til dystur verður aftur um eitt ár...
Livst, so spyrst...


text:
Uppsagnir á veg í Maersk Drilling
Maersk Drilling fer væntandi siga upp ein hóp av starvsfólkum umborð á boriskipinum ’Maersk Viking’, sum er statt í Meksikanska Flógvanum.
Vantandi arbeiði er orsøkin til, at Maersk Drilling ætlar at siga 84 sarvsfólkum upp. Tað skrivar GCaptain við Houston Business Journal sum keldu.
Talan er um starvsfólk á djúpvatns boriskipinum hjá Maersk Drilling, ’Maersk Viking’.
Skipið hevur í løtuni sáttmála við ExxonMobil í amerikanska partinum av Meksikanska Flógvanum. Sáttmáalin gongur út í apríl.
Fær felagið ikki nýggjar uppgávur til boriskipið, verða uppsagnirnar væntani varandi.
’Maersk Viking’ er eitt Samsung 96K boriskip, bygt í 2014 hjá Samsung Heavy Industries.
Kelda: soefart.dk


text:
Algoritma
Í støddfrøði og í teldufrøði er ein algoritma ein sjálvstøðug mongd av atgerðum (operatiónum), ið skulu avrikast stig fyri stig.
Ein algoritma er ein uppskrift til at loysa ein trupulleika á ein ávísan hátt, og sum útvegar eina loysn uttan mun til hvussu støðan hjá tí ávísa trupulleikanum sær út. Eitt dømi kundi verið ein neyv frágreiðing av, hvussu eitt kortspæl verður sorterað, uttan mun til hvussu kortini upprunaliga liggja.
Innihaldsyvirlit
Skiljing av kortum[rætta | rætta wikitekst]
Vit taka eitt dømi. Vit skulu vita hvussu eitt kortspæl verður skilt uttan mun til byrjunarstøðuna. Tað kundi verið gjørt soleiðis:
- Tak eitt tilvildarligt kort úr bunkanum.
- Far ígjøgnum bunkan. Øll sum eru hægri enn títt tilvildarliga útvalda kort, leggur tú í ein bunka til vinstru, og tey ið eru minni leggur tú í ein bunka til høgru.
- Legg títt tilvildarliga kort í vinstra bunkan.
- Um tað eru fleiri enn tvey kort í bunkunum, skalt tú endurtaka stig 1 til og við 3 fyri báðar bunkarnar. Syrg fyri at tá teir einstaku bunkarnir verða deildir sundur, verða báðir bunkarnir saman á somu síðu.
- Um tað eru tvey kort í bunkanum, legg so tað hægsta ovast og legg bunkan omaná tann bunkan, sum hann kom frá.
Hendan algoritman kallar seg sjálva, soleiðis at ein skal gera hana aftur og aftur við alsamt minni bunkum, inntil tað bert eru tvey kort eftir, sum verða løgd saman.
Søgan hjá algoritmuni[rætta | rætta wikitekst]
Gamla Grikkaland[rætta | rætta wikitekst]
Sjálvt um orðið hevur sín uppruna úr arabiskum, komu tær fyrstu algoritmurnar frá gamla Grikkalandi. Millum týdningarmestu dømini finnast m.a. sílan hjá Eratosthenes til at finna primtøl, ið varð umrødd í bókini Innførsla til talfrøði eftir Nikomachos[1] og euklidiska algoritman til at finna størsta felags býtistal hjá tveimum náttúruligum tølum úr Elementunum hjá Euklid.[2] Ein tann elsta algoritman, sum viðger reell tøl er Archimedesar algoritma til at nærkast π.[3]
Upprunin av orðinum[rætta | rætta wikitekst]
Algoritma kemur frá latínsku týðingini av eini bók, ið varð skrivað av al-Khwārizmī, ið var ein persiskur støddfrøðingur, stjørnufrøðingur og landafrøðingur. Al-Khwārizmī skrivaði eina bók við heitinum Um útrokningar av Hindiskum tølum uml. 825 e.Kr.f. , og var høvuðsorsøk fyri útbreiðsluna av tí indisku talskipanini ígjøgnum Miðeystur og Evropa. Hon var týdd til latín soljóðandi: Algoritmi de numero Indorum (á føroyskum: “Al-Khwarizmi um Hindisk tøl”). Heitið “algoritmi” í yvirskriftini av bókini gjørdist til heitið algoritma.[4]
Keldulisti[rætta | rætta wikitekst]
- ↑ Roger L. Cooke: The History of Mathematics: A Brief Course 2005.
- ↑ http://aleph0.clarku.edu/~djoyce/elements/bookVII/propVII2.html
- ↑ http://itech.fgcu.edu/faculty/clindsey/mhf4404/archimedes/archimedes.html
- ↑ http://www-history.mcs.st-and.ac.uk/HistTopics/Arabic_numerals.html


text:
30. apríl 2018Nr. 43
Løgtingslóg um broyting í løgtingslóg um útleigan av bústøðum (Leigulógin)
(Mishald, lestarbústaðir, ungdómsbústaðir, bústaðir til fólk yvir ávísan aldur, bústaðir vegna serligan bústaðarsosialan tørv, íbúðarskrá, rætturin at halda fram í leigumáli o.a.)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 60 frá 26. mai 2010 um útleigan av bústøðum (Leigulógin), sum broytt við løgtingslóg nr. 51 frá 14. mai 2013, verða gjørdar hesar broytingar:
1. § 3, stk. 2, 3 og 4 verða orðað soleiðis:
“Stk. 2. Landsstýrismaðurin ger standard leigusáttmála, ið skal nýtast í leigumálum, fevnd av hesi løgtingslóg. Standard leigusáttmálin fevnir eisini um innflytingarfrágreiðing sbr. § 8.
Stk. 3. Útleigari hevur ábyrgdina av, at standard leigusáttmáli og innflytingarfrágreiðing sambært stk. 2 verða nýtt.
Stk. 4. Avtalur, sum geva leigara, hjúnafelaga ella persóni, ið leigari livir saman við í parlagi verri rættindi enn ásett er í løgtingslógini, hava ikki gildi.”
2. § 5, stk. 1, 1. pkt. verður orðað soleiðis:
“Útleigari kann í mesta lagi krevja depositum, ið svarar til 3 mánaða leigu.”
3. Í § 6, stk. 2 verður aftan á “eftir” sett: “,”.
4. Í § 7, stk. 3 verður “útleigaranum” broytt til: “útleigara”.
5. Í § 8, stk. 1, verður aftan á “oyðiblaði,” sett: “sbr. § 3, stk. 2,”.
6. Í § 8 verður stk. 3 strikað.
7. Í § 10 verður aftan á “elli” sett: “og at gera neyðugar ábøtur”.
8. § 11, stk. 3 verður orðað soleiðis:
“Stk. 3. Um freistin sambært stk. 2 ikki verður hildin, kann útleigari fáa framdu broytingarnar aftur í rættlag fyri leigarans rokning, eins og útleigari kann uppsiga ella ógilda leiguavtaluna.”
9. Í § 11, verður sum stk. 4 sett:
“Stk. 4. At uppsiga ella ógilda eina leiguavtalu sambært stk. 3 fær ikki virknað, fyrr enn hon er góðkend av leigunevndini, sbr. § 26, stk. 2.”
10. Í § 12, nr. 5 verður aftan á “neyðugt” sett: “, undir hesum at sýna leigubústaðin í sambandi við uppsøgn sbr. § 8, stk. 2, og í mun til at vísa bústaðin til nýggjar leigarar”.
11. § 15, stk. 2 verður orðað soleiðis:
“Stk. 2. Onnur nýtsla av leigaðu hølunum enn ásett í stk. 1 krevur skrivligt loyvi frá útleigara.”
12. § 16, stk. 2, 1. pkt. verður orðað soleiðis:
“Hjúnafelagi ella persónur, ið leigarin livir saman við í parlagi, skal geva samtykki til, at leigumálið verður framleigað, tá ið leigumálið verður nýtt til felags bústað.”
13. Í § 16, stk. 3 verður aftan á “Leigusáttmáli” sett: “og innflytingarfrágreiðing”.
14. Í § 17 verður aftan á stk. 1 sum nýtt stk. sett:
“Stk. 2. Verður bústaðurin leigaður út av nýggjum, hevur verandi leigari framíhjárætt til bústaðin, tó undantikið í teimum í § 21, stk. 2, nr. 1 nevndu førum, ella tá leigari hevur verið í mishaldi sambært kap. 5 í løgtingslógini. Leiguavtalan er tá ikki longur at meta sum tíðaravmarkað.”
Stk. 2 verður eftir hetta stk. 3.
15. Í § 18 verður “ørðum” broytt til: “øðrum”.
16. § 19 verður orðað soleiðis:
“§ 19. Leigari skal siga leigumálið upp við 1 mánaðar freist til endan av einum mánaði.
Stk. 2. Hjúnafelagi ella persónur, ið leigarin livir saman við í parlagi, skal geva samtykki til at uppsiga leigumálið, tá ið leigumálið verður nýtt til felags bústað. Er hesin ómyndigur gevur verjin samtykki. Ásetingarnar í § 19, stk. 2 og § 20 í lov om ægteskabets retsvirkninger eru somuleiðis galdandi.
Stk. 3. Uppsøgn frá leigara skal vera skrivlig og dagfest.”
17. § 20, stk. 1 verður verður orðað soleiðis:
“Ikki vinnuligur útleigari sambært § 2, stk. 1 skal siga leigumálið upp við í minsta lagi 3 mánaða freist til endan av einum mánaði.”
18. § 20, stk. 3 verður orðað soleiðis:
“Stk. 3. Útleigari kann tó ikki siga leigara upp, meðan ein kæra um leigumálið er til viðgerðar í leigunevndini. Um leigari fær fult ella lutvíst viðhald frá leigunevndini, kann uppsøgn ikki fremjast fyrr enn 3 mánaðir eftir, at leigunevndin hevur tikið avgerð í málinum.”
19. Í § 20 verður sum stk. 4 sett:
“Stk. 4. Uppsøgn frá útleigara skal vera skrivlig og dagfest.”
20. § 21, stk. 1 verður orðað soleiðis:
“Vinnuligur útleigari sambært § 2, stk. 2 og 3 skal siga leigumálið upp við í minsta lagi 5 mánaða freist til endan av einum mánaði.”
21. § 21, stk. 2, nr. 1 verður orðað soleiðis:
“1) Tá útleigari sjálvur, børn, stjúkbørn ella fosturbørn skulu nýta leigumálið at búgva í.”
22. Í § 21 verður aftan á stk. 2 sum nýtt stk. sett:
“Stk. 3. Umframt treytirnar í stk. 2 kann útleigari siga leigara í lestrarbústaði upp sambært § 24 c, stk. 3 og siga leigara í ungdómsbústaði upp sambært § 24 d, stk. 3.”
Stk. 3 verður eftir hetta stk. 4.
23. § 22 verður orðað soleiðis:
“§ 22. Doyr ein leigari, áðrenn leigumálið er endað, hevur hjúnafelagin ella persónur, ið leigarin livir saman við í parlagi, rætt til at halda fram í leigumálinum, tá ið leigumálið verður nýtt til felags bústað.
Stk. 2. Doyr leigari ella flytur leigari í vardan bústað hevur tann, ið er fastur partur av húskinum, rætt at halda áfram í leigumálinum treytað av, at hesin hevur búð saman við leigara síðan leigari flutti inn í leigubústaðin ella í minsta lagi 1 ár. Í serligum førum kann útleigari veita undantak frá 1 ára kravinum.
Stk. 3. Persónar kunnu bert halda áfram í leigumálinum til lestrarbústað sambært § 24 c og til ungdómsbústað sambært § 24 d, um treytirnar fyri tillutan av bústaðnum eru loknar. Onnur enn hjúnafelagi ella partur í parlagi kunnu ikki halda áfram í leigumáli ætlað borgarum yvir ávísan aldur.”
24. Aftan á § 22 verður í kapittul 4 sett:
“§ 22 a. Er leigumálið felags bústaður í hjúnabandi ella parlagi, kunnu partarnir avtala, hvør teirra heldur áfram í leigumálinum.
Stk. 2. Semjast partarnir í hjúnabandi ikki um, hvør kann halda áfram í leigumálinum, kann í sambandi við dómin um hjúnaskilnað ella ógilding av hjúnabandinum ella í sambandi við loyvið um sundurlesing avgerast, hvør av pørtunum hevur rætt at halda áfram í leigumálinum.
Stk. 3. Semjast partarnir í parlagi ikki um, hvør kann halda áfram í leigumálinum kann, tá serlig atlit tala fyri hesum, eitt nú atlit til børn undir 18 ár, avgerð takast við dómi um, hvør av pørtunum hevur rætt at halda áfram í leigumálinum.
Stk. 4. Er treyt fyri leiguavtalu, at leigari er limur í bústaðafelagi, skal tann, ið heldur áfram í leigumálinum sbrt. § 22 og § 22 a somuleiðis gerast limur í bústaðafelagnum.”
25. § 23, stk. 3 verður orðað soleiðis:
“Stk. 3. Steðgar útleigari ikki mishaldinum innan freistina í stk. 2, og er talan um týðandi mishald ella svikagerð frá útleigara, kann leigari ógilda leiguavtaluna og krevja endurgjald fyri útreiðslur, ið stava beinleiðis frá mishaldinum.”
26. Aftan á § 23 verður sett:
“§ 23 a. Heldur leigari ikki skyldur sínar eftir hesi løgtingslóg og leigusáttmálanum, er hann í mishaldi.
Stk. 2. Leigari er somuleiðis í mishaldi, tá leigari í nevndu førum hevur atferð, ið er til ampa fyri bygningin, útleigara, starvsfólk hjá útleigara, aðrar leigarar í bygninginum ella onnur, ið lógliga ferðast í bygninginum:
1) Tá leigari fremur ella hóttir við at fremja likamligan harðskap.
2) Tá atferð leigarans elvir til vanda, undir hesum við at nýta vápn ella við at hava vandamikil evni og tilfar í varðveitslu í bygninginum.
3) Tá atferð leigarans elvir til bága og hevur við sær ótryggleika, heilsuligan vanda ella, at umhvørvið í bygninginum verður ráari.
4) Tá leigari ger ónáðir, uttan at talan er um likamligan harðskap.
5) Tá leigari heldur gang, ið ikki eigur at verða góðtikin, eitt nú við síni atferð, at spæla harðan tónleik ella við hørðum maskinlarmi.
6) Tá leigari oyðileggur bygningin ella leysafæ í bygninginum ella á felagsøkjum.
7) Tá leigari vanrøkir tað leigaða.
8) Tá húsdjór leigarans eru til munandi ampa vegna larm, lukt, óhumsku ella við at elva til vanda ella ótta.
9) Tá leigari hevur larmandi atferð, tó uttan at vera fevnt av nr. 5.
10) Tá húsdjór leigarans hava atferð, ið er til ampa, tó uttan at vera fevnt av nr. 8.
11) Tá leigari í aðramáta hevur atferð, ið er til ampa.
Stk. 3. Leigari er harumframt í mishaldi, um leigari hevur húsdjór, ið er í stríð við leiguavtalu ella húsreglur, uttan mun til um húsdjórini eru til ampa fyri bygningin ella persónar nevndir í stk. 2.
Stk. 4. Leigari er í mishaldi uttan mun til, um tað er leigari sjálvur, húsfólk hjá leigara ella onnur, ið leigari hevur latið inn í bygningin, ið hevur atferðina sambært stk. 2 og 3.”
27. § 24 verður orðað soleiðis:
“§ 24. Er leigari í mishaldi, skal útleigari beinanvegin geva leigara skrivlig boð um at fáa steðgað mishaldinum innan 8 dagar frá tí, at boðini eru givin.
Stk. 2. Steðgar leigari ikki mishaldinum innan freistina í stk. 1, kann útleigari uppsiga ella ógilda leiguavtaluna. Er grundarlag ikki fyri at uppsiga ella ógilda leiguavtaluna av hesi orsøk, kann útleigari geva leigara ávaring ella gera leiguavtaluna treytaða í upp til eitt ár.
Stk. 3. Rættarligar fylgjur sambært stk. 2 fáa ikki virknað, fyrr enn hesar eru góðkendar av leigunevndini, sbr. § 26, stk. 2. Tó skal leigunevndin ikki góðkenna uppsagnir, tá leigari ikki longur lýkur treytirnar til upptøku í lestrarbústaði ella ungdómsbústaði.”
28. Aftan á § 24 verður sum kapittul 5 a sett:
“Kapittul 5 a
Almenn viðurskifti
§ 24 a. Kommununum verður heimilað at gera almenna skrá yvir leigubústaðir, ið lúka lógarásett krøv til bústað, sbr. § 9.
Stk. 2. Tær upplýsingar, ið kunnu skrásetast í skránni sambært stk. 1 eru adressan á leigubústaðnum, navn og adressa hjá eigara av leigubústaðnum, eins og upplýsingar um í hvønn mun leigubústaðurin heilt ella lutvíst er bygdur, umbygdur ella umvældur sambært teimum lógarásettu krøvum, ið tá vóru galdandi fyri bústaðabygging, brunatrygd o.a.
Stk. 3. Verða bústaðir nýttir til útleigan, ið eru bygdir, umbygdir ella umvældir, uttan at viðkomandi krøv vóru galdandi, eigur hetta at verða tilskilað í skránni.
Stk. 4. Hevur kommuna almenna skrá yvir leigubústaðir, ið lúka lógarásett krøv til bústað, hevur útleigari skyldu at lata leigubústaðin skráseta í skránni og at geva kommununi atgongd at sýna bústaðin eftir umbøn í sambandi við góðkenning. Kommunan kann í serligum førum veita undantak frá almennari skrásetingarskyldu.
§ 24 b. Almannaverkið hevur ávísingarrætt til í minsta lagi 5. hvørja leiguíbúð í almennum bústaðafelagi.
Stk. 2. Landsstýrismaðurin ásetir nærri reglur um, nær talan er um bústaðarsosial endamál.
Stk. 3. Ávísing sambært stk. 1 skal taka atlit at tørvi borgarans, og hvussu leigaraskarin annars er samansettur.
Stk. 4. Almannaverkið rindar húsaleigu frá tí degi, at leigumálið er tøkt og fram til, at leigarin yvirtekur leigumálið.
Stk. 5. Almannaverkið svarar fyri ábyrgd leigarans mótvegis útleigara í mun til at lata hølini aftur í sama standi, sum tey vóru í, tá ið leiguavtalan byrjaði, sbr. § 12, nr. 4. Ábyrgd Almannaverksins tekur við, tá ið almenna bústaðafelagið til fánýtis hevur kravt leigara eftir peninginum. Almannaverkið kann síðan heinta peningin inn frá viðkomandi leigara.
Stk. 6. Útreiðslur sambært stk. 4 og 5 verða avhildnar umvegis forsorgarlógina.
§ 24 c. Leigubústaðir kunnu skipast sum lestrarbústaðir.
Stk. 2. Verða lestrarbústaðir skipaðir eftir avtalu við landsstýrismannin í skúlamálum, ásetir landsstýrismaðurin í skúlamálum treytir fyri ávísing til lestrarbústað.
Stk. 3. Umframt ásetingarnar í § 17 og § 21, kann leigari verða sagdur úr leigumálinum við í minsta lagi 1 mánaðar freist til endan av einum mánaði, tá treytirnar fyri ávísingini ikki longur eru loknar.
Stk. 4. Leigari í lestrarbústaði skal eftir umbøn vísa skjalprógv fyri lestrarvirkni ella yrkislæru.
Stk. 5. Hóast ásetingarnar í § 22 kann persónur bert halda fram í leigumálinum, um viðkomandi lýkur treytirnar fyri ávísing til lestrarbústað.
§ 24 d. Leigubústaðir kunnu skipast sum ungdómsbústaðir.
Stk. 2. Verða ungdómsbústaðir skipaðir eftir avtalu við landsstýrismannin í bústaðamálum, ásetir landsstýrismaðurin í bústaðamálum treytir fyri ávísing til ungdómsbústað, undir hesum aldurstreytir.
Stk. 3. Umframt ásetingarnar í § 17 og § 21, kann leigari í ungdómsbústaði verða sagdur úr leigumálinum við í minsta lagi 1 mánaðar freist til endan av einum mánaði, tá treytirnar fyri ávísingini ikki longur eru loknar.
Stk. 4. Hóast ásetingarnar í § 22 kann persónur bert halda fram í leigumálinum, um viðkomandi lýkur treytirnar fyri ávísing til ungdómsbústað.”
29. Í § 25, stk. 2 verður orðað soleiðis:
“Stk. 2. Leigunevndin verður mannað við einum formanni, sum er løgfrøðingur, einum limi, sum er búskaparfrøðingur og einum limi, sum hevur útbúgving innan byggifrøði. Limirnir verða tilnevndir fyri eitt fýra ára tíðarskeið. Fyri formannin og hvønn av limunum verða varalimir tilnevndir. Nevndarlimur verður sitandi, til nýggjur limur er valdur.”
30. § 26, stk. 1 verður strikað og í staðin verður sett:
“Leigunevndin kann viðgera kærur frá pørtunum um:
1) Ein møgulig hækking av leiguni er rímilig, og kann heilt ella lutvíst strika hesa hækking.
2) Leigaðu hølini lúka ásett krøv til bústað, sambært § 9, og kann í hesum sambandi áleggja útleigara at gera neyðugar umvælingar.
3) Rættin og skyldur hjá útleigara at fremja viðlíkahald og gera ábøtur, sambært §§ 9 og 10.
4) Grundarlagið fyri uppsøgn av leiguavtalu, og kann seta ólógliga uppsøgn úr gildi.
5) Grundarlagið fyri at ógilda leiguavtalu vegna mishald útleigarans.
6) Rætt hjá útleigara at halda aftur depositum.
Stk. 2. Leigunevndin skal góðkenna uppsøgn ella ógildan av leiguavtalu vegna mishald leigarans sambært § 11, stk. 3 og sbr. § 24, stk. 3 eins og leigunevndin skal góðkenna, at útleigari gevur leigara ávaring ella ger leiguavtalu treytaða vegna mishald, sbr. § 24, stk. 3.
Stk. 3. Leigunevndin kann viðgera kæru frá leigara um leigumál, ið ikki lýkur lógarásett krøv til bústað, sambært § 9 eftir, at leigari er fluttur út úr leigubústaðnum. Kæran skal tó vera leigunevndini í hendi fyri uppsagnarfreist leigarans ella útleigarans er úti.”
Stk. 2 verður eftir hetta stk. 4.
31. Aftan á § 26, verður sett:
“§ 26 a. Leigunevndin kann við samtykki frá leigara taka mál upp av sínum eintingum, tá ið leigunevndin í sambandi við viðgerð av kærum sambært § 26 kemur fram á viðurskifti, ið benda á, at leigumálið ikki lýkur lógarásett krøv til bústað, sambært § 9.”
32. § 27 verður orðað soleiðis:
“§ 27. Leigunevndin kann avvísa mál, ið leigunevndin ikki metir hóska seg at viðgera í leigunevndini.
Stk. 2. Viðgerð leigunevndarinnar sambært § 26 og § 26 a er skrivlig. Leigunevndin avger, hvørjar kanningar eru neyðugar í einstøku málunum. Leigunevndin kann krevja upplýsingar frá pørtunum, frá almennum myndugleikum og kann krevja at sýna leigaðu hølini.
Stk. 3. Eru serligar umstøður galdandi, kann leigunevndin boða pørtunum á fund við nevndina fyri at leggja sína áskoðan fram munnliga.”
33. Í § 30, stk. 1 verður “§ 26, stk. 1, nr. 1-4.” broytt til: “§ 26, stk. 1 og 3 og § 26 a.”
§ 2
Stk. 1. Henda løgtingslóg kemur í gildi 1. august 2018.
Stk. 2. § 21, stk. 2, nr. 1, sum ásett í § 1, nr. 21 er bert galdandi fyri leiguavtalur, ið eru gjørdar eftir, at løgtingslógin er komin í gildi.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 101/2017


text:
Pettson gamli ilskast um, at Findus vekur hann hvønn morgun klokkan fýra. Findus ger morgunfimleik og hoppar í songini, men Pettson vil sleppa at sova, til hann vaknar. Loysnin er, at Findus fær síni egnu lítlu hús, og tað halda báðir vera frálíkt í fyrstuni ...
Hetta er eins og allar hinar bøkurnar um Pettson gamla og frensin Findus ein innilig og stuttlig søga, merkt av tolsemi, góðvilja - og eini ótrúligari listarligari orku og hugflogi. Tú kanst sita leingi og granska hvørja opnu og alsamt at finna nýggjar smálutir og søgur í søguni.
Aftur


text:
Barbara Holm 10.08.2018 (13:28)
Soleiðis verður veðrið um vikuskiftið
Í dag sigur DMI frá 3 - 7 m/s av vestri og útnyðringi. Tað verður nakað av sól, men tað er eisini vandi fyri einstøkum ælum. Hitin millum 10 - 13 stig. Í nátt skiftandi skýloft við einstøkum ælum og hitin millum 7 og 10 stig.
Leygardagin sigur hann frá 3 - 7 m/s av ymsum ættum. Nakað av sol og fyri tað mesta turt. Hitin millum 10 og 13 stig um dagin og millum 5 og 10 stig um náttina.
Sunnudagin sigur hann frá 3 - 7 m/s av eystri, um náttina upp í 10 m/s. Turt ella nakað av sól, um náttina skíggjað og regn av og á. Hitin alt samdøgrið millum 9 og 13 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í dag 13. september vóru vit og tóku eplir upp :)
Vit settu 16 eplir niður í vár og vit fingu 144 eplir upp :)
Noðurlendsk bókasavnsvika - upplestur í SVL
Norðurlendsk bókasavnsvika er í viku 46.
Vit í SVL byrjaðu mánamorgunin 13/11 kl. 8:15 við upplestri av bókini "Skattaoyggin", sum Mauri Kunnas hevur skrivað, og týsmorgunin las Høgni bókina "Abbi er sjórænari" eftir Jan Løøf.
1. til 4. flokkur vóru boðin við til søguløtuna, sum var í Námsføðiliga depilinum, við hugna og kertiljósum.
Sí meira kunning um bókasavnsvikuna á heimasíðuni: http://www.bibliotek.org/fo/
Túrur við 1. flokki
Vit vóru ein túr í gjár í heimstaðarlæru tímanum.


text:
Lundi
Lundi (í víðkaðari flokking Atlantslundi) (frøðiheiti - Fratercula arctica) er ein sjófuglur av lundaætt, ið heldur til fram við strondini í Norðuratlantshavi. Lundi er alt árið í Føroyum, men teir eru ikki av sama stovni, tí lundin, ið vit síggja um veturin, kemur úr Skotlandi ella Noregi, og lundin, vit síggja um summarið, er tann føroyski lundin, sum er her frá fyrst í apríl til endan á september.
Í Føroyum eru eini 550.000 pør av føroyskum lunda [1]. Føroyski lundin er 26-29 cm. til longdar, og longdin á veingjunum er tilsamans 47-65 cm., og hann vigar o.u. 400 g., hevur eitt sera eyðkent nev reytt, gult og blátt, hann etur fisk (sild, lodnu, smolt o.s.f.), æti og høgguslokk. Eingin veit rættiliga at siga, hvussu gamlir teir verða, men tann elsti sæddi var o.u. 68 ára gamalur.
Lundin verpur um hálvan mai. Hann grevur sær eina holu so mikið djúpa, at armurin á einum manni ikki røkkur á botn, ella finnur hann eitt hol undir einum steini ella millum klettar. Vildu teir hava lundalandið størri, gróvu teir eitt sindur niður í tann seiga svørðin við einum lundaknavara og lótu so lundan grava tað, ið í restaði. Lundin verpur so 1 egg og liggur á egginum í 39-42 dagar, har ið makarnir skiftast um at verma eggið. Síðan fara pisurnar frá reiðrinum 35-56 dagar aftan á, at tær eru komnar úr egginum.
Lundi er veiddur í meira enn 300 ár, og vit føroyingar fóru at fleyga lunda, tí vit áttu ikki so nógv av mati her í Føroyum, og lundi var so tað, sum vit valdu at eta. Men so varð hann ov nógv veiddur, helst tí at teir tóku ov nógv pør við eggi at passa, so fyri at lundin skuldi ikki doyggja út av hesum, máttu teir seta eitt tíðarskeið, ið var best fyri lundan, og har ið pisan er komin úr egginum. Teir settu so eitt tíðarskeið frá 2. juli til miðjan august, og síðan tá hava vit so veitt lunda í hesum tíðarskeiði.
Lundin verður veiddur á tann hátt, at veiðimaðurin situr á eggini ella verður hann sigin niður í bergið, har teir síðan bera ta 6 alin (3,6 m.) longu fleygasteingina upp. Fuglarnir flúgva so í netið, men verri er, tá ið nógvur gamal lundi er, tí gamli lundin sleppur meira enn einaferð undan netinum. Tá ið teir hava fingið ein lunda, yppa ella kippa teir hann, so at hann doyr, og stinga hann so niður í ein posa, sum teir hava um miðjuna. Tá fleygað verður, er tað vanligasta, at veiddir verða stívliga 100 um dagin, men 200 ella 400 ber eisini til, hóast tað er sera óvanligt. Men tað sigst, at onkur hevur fingið 950 lundar í Mykinesi og heili 1000 í Lítlu Dímun.
Lundarnir verða síðan skornir á tann hátt, at teir skera bein og veingir av, kvista, og teir taka so skinnið av, skera so bringuna upp og taka so invølirnar úr lundanum. So eru teir klárir at gera til. Vanligt er at lata fyllu í, so sum køkudeiggj, men tað er ógvuliga ymiskt, hvussu fólk gera.


text:
Toftir
Á sunnara enda á Eysturoynni, eystanmegin Skálafjørðin, liggur bygdin Toftir. Toftir er markatalsbygd frá landnámstíðini, og t.d. er Rituvík niðursetubygd frá Toftum. Toftir umfatar í dag økið frá Gerðinum úti á Nesi og inn á Høganes. Tann fyrsta búsetingin á Toftum var: Millum áirnar: Fossánna og Hellánna, og hetta økið er framvegis heimrust.
Innihaldsyvirlit
Ítrott[rætta | rætta wikitekst]
Kend toftafólk[rætta | rætta wikitekst]
- Hans Jacob Højgaard, 1890-1980, Tónaskald
- Jógvan Ingvard Olsen, Løgtingslimur
- Johan M. Fr. Poulsen, 1904-1992, Løgtingslimur
- Júst í Túni, íbirtari, undangongumaður, vinnulívsmaður
Keldur[rætta | rætta wikitekst]
Slóðir úteftir[rætta | rætta wikitekst]


text:
Aftursvar til Johnny í Grótinum frá Bústøðum
“Bústaðir ger bústaðaneyðina verri”
Hetta er yvirskriftin í grein hjá Johnny í Grótinum (JIG), fyrrverandi formanni í Búskaparráðnum, á m.a. Vágaportalinum her um vikuskiftið. Líknandi boðskapur ljóðar frá Jørgeni Niclasen (JN), løgtingsmanni fyri Fólkaflokkin, í uppskot til samtyktar, har m.a. verður sagt, “Tað almenna er, við Bústøðum, størsta orsøkin, at bústaðir vanta”.
Orsøkin sigst verða, at Bústaðir hevur so nógvar fyrimunir framum tey privatu, at tey privatu ikki kunnu fara í holt við leigubústaðabygging.
Áðrenn hendan “óhugnaliga” støðan verður viðgjørd, skal eg líka tríva í eitt av tí, sum JIG førir fram.
Í Føroyum búgva bert 11% av húskjunum til leigu, meðan hesi tøl í okkara grannalondum eru umleið 20% í Noregi og í Íslandi, og meira enn triðingurin í Danmark og Svøriki. Sambært JIG er prosentparturin í Føroyum óbroyttur frá 1977 – 2011. Bústaðir fekk sínar heimildir at fáa til vega leigubústaðir í 2012, og hevur felagið í dag 262 leigubústaðir. At einki hendi tey 34 árini, sum JIG vísur á, kann altso ikki vera tí at almenna bølmenni, Bústaðir, forðaði fyri privatum áræði.
Forkláringin til hetta er sambært JIG, at tað tá var rentustuðulin til sethús, sum var orsøkin til at ongir leigubústaðir vórðu bygdir.
Hesin trupulleikin er ikki longur. Tað eydnaðist Bústøðum í 2012 at viðvirka til, at bygging av leigubústøðum kundi verða frítikin fyri mvg, og hetta væl at merkja galdandi fyri øll – eisini privatar byggiverkætlanir. Sostatt skuldi verið gaman í, at privatir íleggjarar eisini fóru at byggja íbúðir til útleigan, heldur enn bert at byggja sethús og eigaraíbúðir.
Sambært JIG, og JN, eru orsøkirnar til at Bústaðir í dag forðar fyri, at privata initiativið kann loysa bústaðatørvin, at Bústaðir a) fær bílig grundøki, b) brúkar eitt stovnsfæ á 30%, ið ikki verður forrentað tey fyrstu árini, og c) ikki hevur vinning fyri eyga.
Til a) bílig grundøkir
Land og kommunur hava møguleika fyri at selja grundøkir til Bústaðir uttan um alment útboð, tí talan er um alment gagnligt virksemi. Í onkrum føri, sum t.d. við gamla kommunuskúlanum í Tórshavn, nú Finsen, hevur Tórshavnar kommuna nýtt hendan møguleikan. Úrslitið talar fyri seg. Eitt vakurt dygdar byggjarí, har tey lesandi kunnu gjalda húsaleigurnar og har sum lív og trivnaður kann verða í miðbýnum – hetta takka verið góðum samstarvi millum kommununa og Bústaðir, sum har gjørdi eina “tolna” íløgu á kr. 38 mió.
Í flestu øðrum førum har Bústaðir hevur verkætlanir, er talan um, antin at Bústaðir hevur keypt frá privatum til marknaðarprís, ella frá kommunum til, antin ein fermetraprís ið samráðst hevur verið um, ella fyri fastan kostnað fyri hvørja íbúð. Fermetra prísurin fyri grundøki, hevur tó, sum flest vita, lítlan týdning, tí lendisarbeiði at gera grundøkini byggibúgvin er so kostnaðarmikið.
Um privatar verkætlanir kunnu fáa somu treytir, sum Bústaðir hevur kempað seg til, so kann tað verða gott fyri tey sum ynskja sær ein leigubústað og soleiðis at bráðfeingis tørvurin kann nøktast skjótari.
Til b) stovnsfæ (grundkapital)
Tá ið JIG finst at, at Bústaðir sum alment bústaðafelag, nýtir eitt stovnsfæ, ið ikki verður forrentað tey fyrstu árini, so er hetta galdandi skipan í okkara grannalondum eisini, tó við ymiskum prosentum.
Orsøkin er heilt natúrlig. Dygdaríbúðir, ið verða væl viðlíkahildnar, missa ikki sítt virði aftaná 20 – 30 ár, og fyri at fyrsta ættarliði ikki skal gjalda allan kapitalkostnaðin, og næsta ættarliði einki, so gera bústaðafeløg í okkara grannalondum líknandi skipanir. Hetta eisini har sum privatur kapitalur er við til at fíggja, t.d. pensjónsfeløgini. Aftaná eitt áramál verður fíggingin løgd um, so eisini tey 30% í stovnsfæ verða tikin við.
Til c) Vinningur
Bústaðir nýtir, eins og almenn bústaðafeløg í okkara grannalondum, kostnaðar grundaðar húsaleigur, í andsøgn til marknaðargrundaðar húsaleigur. Hetta merkir, at Bústaðir roknar húsaleigurnar eftir kapitalkostnaðin (70% við 2,75% í rentu yvir 30 ár) umframt umsiting, tryggingar, viðlíkahald og avsetingar. Tað merkir, at sjálvt um Bústaðir, nú stórt trot er, kann leiga út dýrari enn til kostnaðin, so er tað ikki okkara endamál at fáa so nógv í vinningi sum gjørligt. Tað yvirlata vit til tað privata.
Bústaðir verður tó rikið á einum handilsligum grundarlagið, soleiðis at húsaleigurnar eru við til at tryggja framhaldni (kontinuitet) og leggja grundarlagið fyri framhaldandi rakstri og íløgum. Eisini er Bústaðir skattskyldugt og skal gjalda vinningsbýti til landið, tá ið virksemi um fá ár væntast at verða yvirskotsgevandi.
Hvørji eru so ørindini hjá JIG?
Bústaðaneyðin er átrokandi og tørvurin á fleiri bíligum leigubústøðum er sera stórur. Hetta vegna fólkavøkstur, eitt einstáttað bústaðaútboð, demografisk viðurskifti og at ov lítið hevur verið gjørt frá almennari og frá privatari síðu. Bústaðir og Sp/f Mark eru í so máta undantøk.
At Johnny í Grótinum og Jørgen Niclasen lasta Bústøðum fyri at verða orsøkin til, at stórur mangul er á leigubústøðum, er pínligt og ein óhoyrdur frekleiki.
Tað er frekt ímóti teimum fólkunum, sum eru í neyð av støðuni; ímóti teimum 2.500, sum standa á okkara bíðilista; ímóti teim 262 húskjunum sum búgva hjá okkum, og ímóti Bústøðum, byggivinnuni, kommununum og landinum sum heild.
Tað er pínligt at Johnny í Grótinum, tilvitað ynskir av forbrongla veruleikan soleiðis. Sum fyrrverandi formaður í búskaparráðnum, man hann hava lisið okkurt á einum hægri lærustovni, og eigur hann at vita betri. Sum fyrrverandi formaður í búskaparráðnum átti hann eisini at havt eitt minstamát av vitan um, hvussu støðan er í okkara grannalondum, og hvørji tiltøk verða nýtt, tá ið marknaðarkreftirnar ikki røkka á mál.
Eitt hevur JIG nokk skilt. Jú størri neyðin er, og jú størri munur er millum útboð og eftirspurning, jú størri eru møguleikarnir fyri ovurhonds stórum vinningi til privata initiativið.
Uppgávan hjá Bústøðum er bara ein onnur og nógv størri.
Bústaðir 24. September
Andras Róin, stjóri


text:
(hetta havi eg skrivað til leikskránna hjá StÍF í 2009)
Ein dagin, eg var til arbeiðis, skuldi eg av eini ella aðrari orsøk hava
fatur á fyritøkuni, sum í eitt mannaminni hevur itið ”Farodane”. Eg blaðaði upp í telefonbókini undir bókstavin F, men eg fann einki Farodane.
Eftir at hava leitað eina góða
løtu, kom eg í tankar um, at fyritøkan hevði skift navn. Men hvat var nú tað nýggja navnið? Eg royndi at ”leggja høvdið á blot”, men kundi ikki koma fram á, hvat tað nýggja
navnið var. Tað var okkurt við at fleiri fyritøkur løgdu saman og fingu eitt felags navn, sum so aftur var splittað sundur í tvær deildir. Men hvussu var tað nú?
Ein av fyritøkunum í
samanleggingini helt eg var Com Data, so eg blaðaði til bókstavin C, men har var heldur einki Com Data at finna.
Men so fann eg uppá ráðini. Har lá ein gomul telefonbók, og í henni æt Farodane
framvegis Farodane, og soleiðis fekk eg loyst gátuna tann dagin.
Tá skilti eg, hvussu gott tað kann vera at eiga eina gamla telefonbók, nú tað er hægsti móti millum fyritøkur at skifta navn.
Fyrr vórðu tær gomlu telefonbøkurnar tveittar í skrellispannina, so skjótt sum ein nýgg í røðini kom inn um dyrnar. Men tann týðin er farin. Tann gamla telefonbókin hevur øll
tey kendu nøvnini, sum tann nýggja ikki hevur, so hon hevur fingið eitt stórt virði. Har eitur Magn framvegis Shell og Effo eitur Statoil. Dugni eitur Alv og Taks eitur Toll og Skatt. Ja skjálvt Jógvan Óli
á Fríðriksmørk eitur Frederiksberg (men tá skal bókin vera nokkso gomul).
So míni ráð eru: Goymi ta gomlu telefonbókina – helst í fleiri eintøkum, tí hvør
veit...? Kanska verða gamlar telefonbøkur ein góð søluvøra í framtíðini.


text:
støða
Í suðuroyarmáli verður hetta navnorð borið fram sum [stø:a], t.e. við ongum v-ljóði í staðin fyri ð, men norðan fyri Suðuroyarfjørð áttu øll at sagt [stø:va]. Tó hava summi, ið annars ikki tala suðuroyarmál, fyri sið at bera hetta orð fram, sum suðuroyingar skulu og eiga. Tey siga [stø:a], men áttu at sagt [stø:va]. Hetta er ikki í samsvari við teirra mál.
"fiskarí" og "byggjarí"
Lítið prýði er í hesum báðum orðunum, og hvat hava hini frálíku orðini fiskiskapur og bygging gjørt til sakar, at tey verða fjónað fyri tílík óvandaorð?
ísraelskur
Flestøll munnu vita, at landið eitur Ísrael við herðing á 1. stavilsi, men onkur hevur hug at siga "ísra'elskur", við tyngd á 3. stavilsi og longume. Hví? Ólíka betur fellur tað at siga 'ísraelskur við herðing á 1. stavilsi sum í landsnavninum.
"tvang"
Ikki er tað serstakliga virðiliga sagt um eitt nú skip, ið verður selt á tvingsilssølu, at tað fer "á tvang". Framburðurin við [a] - eisini hjá teimum, ið vanliga siga [e] framman fyri ng - ber boð um, at hetta er nýliga innsløtt orð. Tað hevði verið vinningur fyri málið, um hetta orðið var útihýst.
"tvungin"
Fyrr (í Orðafari nr. 1, bls. 2-3) hevur sagnorðið at tvinga verið viðgjørt. Í donskum er tað sterkt bent: tátíð tvang, tátíðar lýsingarhátturtvungen, men í føroyskum, eins væl og fornnorrønum, er tað veikt bent: tvingar, tvingaði, tvingaður. Tí er tátíðar lýsingarhátturin "tvungin" ónýtiligur í føroyskum, eisini sum lýsingarorð. Heldur er at siga t.d. kravd lærugrein, skyldubundin lærugrein ella skyldulærugrein - ikki "tvungin". Ikki ljóðaði tað væl í tíðindum, at flogfar var "tvungið" at lenda í Ísrael. Tað varð tvingað. Eisini kundi verið sagt, at tað var noytt…
Minningardagur teirra sjólátnu
Í Orðafari 6 stóð greitt og skilliga, at tað rætta er: Minningardagur teirra sjólátnu, men kortini stóð í øllum bløðum "…sjólætnu". Navnhátturin er sjólátast, tátíðar lýsingarháttur í eintali: sjólátin - tí fær tað ikki verið annað enn ...teirra sjólátnu. Tað einasta sum æ kemur uppí er í tátíð í eintali: Hann sjólætst. Hetta átti at verið rættiliga einfalt, men tógvið er at fáa aftur á beint tað, ið leingi hevur verið skeivt stavsett. Er tað ikki óhóskandi at fara so lætt um júst hetta orðið?
lata í tátíð
Tað, ið stóð um hetta í Orðafari 6, hevur verið sum at sletta vatn á gás, tí enn sæst yvirhøvur skrivað "lat" í tátíð. Hetta er og verður blóðskeivt. Tað einasta rætta er læt.
fletta og flætta - hvørt sítt orð
Mundi ikki danskt búgva undir, tá ið maður tók soleiðis til: "mortítlingurin "flettir" sær eitt reiður"? Tað rætta var eyðvitað flættar.
háttur og táttur í hvørjumfalli flt.
Hesi bæði orð koma ofta fyri í fjølmiðlunum. Hjá mongum ræður óvissa um, hvussu hesi orð verða bend í hvørjumfalli fleirtali. Í hvør- og hvønnfalli flt. broytir i í bendingarendingini á í stovninum til æ: hættir, tættir. Í hvørjumfalli flt. er einki i at broyta sjálvljóðið í stovninum. Tí eru røttu sniðini háttum og táttum og ikki "hættum" og "tættum", sum vanliga koma fyri.
hjúnaband - ikki "hjúnarband"
Hjún er fleirtalsorð: eini hjún, hjúnini. Tá ið hetta orð er fyrri liður í samansettum orðum, stendur tað í hvørsfalli, og sum kunnugt enda øll navnorð í hvørsfalli í fleirtali við a. Tí er orð sum "hjúnarband" ikki í samsvari við mállæruna. Tað beina er hjúnaband, hjúnalag o.s.fr.
raðið - ikki "flótandi"
Ofta hoyrist sagt, at einhvør tosaði eitt mál "flótandi". Her býr danskt - flydende - undir. Óneyðugt er at taka tað upp í málið, tá ið vit hava gott føroyskt orð fyri. Á føroyskum eitur tað at tosa ella tala raðið.
hond í hvørjumf. flt.
Væl ljóðaði tað ikki at hoyra, at onkur hevði "skapað nógv við hendrunum". Her mundu tey flestu enn sagt við hondunum. "Hann er fittur í hondunum" ljóðar, sum tað eigur - hitt mundi skurrað her.
órógv
"Dømi um stóran(!) órógv" varð sagt í tíðindasending. Rógv (el. ró) er kvennkynsorð, og tí skuldi dømið verið um stóra órógv.
í kvitta
"Teir skuldu ikki vita, hvat teir høvdu í kvittanini" stóð at lesa á sjónvarpsskíggjanum fyri stuttum. Kvittan (kvk.) er 'undirskrift til at vátta móttøku' og eigur ikki at koma í bland við kallkynsorðið kvitti, ið bert kemur fyri í orðasambandinum at hava í kvitta ella í kvittanum, t.e. 'at ætla, hava í huga'.
Stirvið mál
"Vegna veður verður eingin tyrluflúgving" varð sagt í eini lýsing. Hetta er eyðkendur navnorðastílur. Tað lættir um at broyta til sagnorð; tá kundi lýsingin ljóðað eitt nú: "Tyrlan flýgur ikki fyri veður''.Vit rósa okkum av, at føroyskt er so væl fyri til orð og málburð um veður. Hvat skulu vit siga um hetta í eini tíðindasending: "Suðurongland varð rakt av sera álvarsligum ódnarveðri"? Hetta átti at borið til at orðað betur.Annars verður sagnorðið at raka ofta skeivt nýtt sum trælbundin týðing av donskum at ramme. Hetta kunnu vit koma aftur til seinni.
Skeivt kyn
"Tú ert mín vív" - nakað soleiðis varð tikið til í songteksti í útvarpinum nú ein dagin. Aftur danskt árin. Í donskum er viv samkyn, t.e. en viv,min viv. Í føroyskum, eins væl og norrønum fornmáli, er hetta hvørkikynsorð: "Tú ert mítt vív" átti at verið sungið í staðin.
''weekend"
Løgið er, at føroyingar so glaðbeintir skuldu taka hetta óviðførliga orð til sín. Eisini er tað margháttligt, at tað verður viðfarið sum kvennkynsorð (í "weekendini" - endi er kallkynsorð á føroyskum), og at herðingin er á seinna orðliði (enska orðið hevur herðing á fyrra liði, og sama er at siga um tøkuorðið í donskum). Vit kunnu spyrja, hví orðið ikki varð týtt til føroyskt beinan vegin: Vikuendi hevði ikki verið av leið - á týskum eitur tað Wochenende og á svenskum veckoslut. Men vit hava leingi átt frálíkt orð, vikuskifti, og hví ikki nýta tað oftari. Um vikuskiftið hóskar betur enn "í week'endini'' (við herðing á end).
Hvørt av sínum
"Hann "kemur" av Tvøroyri" (danskt) - heldur: "Hann er av Tvøroyri".
"Í upp til 20 ár" - heldur "upp í 20 ár".
"Umsóknin verður gingin á møti" - skilaleysur setningur. Kundi heldur verið sagt: "Umsóknin verður játtað".
"Sáttmálin kann skrivast undir" - heldur: "Sáttmálin kann verða undirskrivaður".
"Argir leggur grótspurningin fyri landsstýrið". Hetta er fleirtalsnavn, og tí skal sagnorðið standa í fleirtali: ''Argir leggja…"
"healing" og "heala" - hví ikki heiling og heila?
Við nýggjum fyribrigdum koma nýggj orð, ofta útlendsk, um fyribrigdini koma úr útlondum, sum ofta vil vera. Verður skjótt og væl atborið, kann hepnast at finna hóskandi føroysk orð í staðin fyri tey fremmandu.Nú er farið at hoyrast um "healing" sagt [hi:ling] og at "heala" [hi:la]. Orðini verða nýtt um grøðing ella leking við bøn og handa álegging. Hetta skuldi ikki verið nakað nýtt, og tí skuldu ongar áneyðir verið at havt nýggj orð um tað. Helst man hetta kortni vera eitthvørt mótakent, ið er partur í nýtrúarrørslu, sum so mangar og ymisligar eru nú á døgum. Gomlu vælkendu orðini eru kanska ikki nóg dularfull, og tí eru ráðini at taka til útlendsk, í hesum føri ensk. Enskt tykist vera "heilaga málið" nú - fyrr var tað danskt (sbr. eitt nú "gospel").Men er tað avgjørt fyri neyðini at hava serstøk orð um henda grøðingarhátt, er mál okkara ikki so illa fyri, at tað ikki eigur orð, sum kundu verið nýtandi, enntá orð, ið eru av somu rót sum tey ensku. Her verður hugsað um gamla sagnorðið at heila, ið merkir at grøða, og samsvarandi navnorð heiling.
Hugburður
Í útvarpstíðindum 3.11. ljóðaði nakað soleiðis: ""Holdningurin" hjá teimum Grønu til harðskap…". Hetta er fremmandur fuglur í føroyskum máli lítið verdur at friða. Tó hevur í nøkur ár verið í nýtslu millum manna, kanska serliga næminga í summum hægri skúlum, føroyskt orð æt1að at koma í staðin fyri hitt óføroyska "holdningur". Tað er hugburður. Hitt danska "holdning" merkir ítøkiliga: 'kropsburður, høvuðburður, limaburður'. Í fluttari merking verður tað nýtt um "innari støðu", hvussu lyndi ella hugur "ber seg". Tí kom tað mest sum av sær sjálvum, at hetta kundi itið hugburður á føroyskum. Tað varð væl móttikið av teimum, ið fingu kunnleika um tað tá. Nú loyvir Orðafar sær at kunna fleiri við hetta nýggja orð, sum kortini hevur eini tíggju ár á baki. Samsvarandi enska orðið er attitude.


text:
Ein túr til Aalborg í Heystfrítíðini okt 2015 - 2. Partur
Debora við at verða klár at fara heim aftur, Gudmundur líka fáa eitt klemm
fyrst :o)
Tað tekur um 20 min at sykla
Vit eru farin til Anju aftur og tey bæði gera døgurða
Hettar er spæliplássi beint uttanfyri vindeyga í íbúðini
Hmm lækkurt
Gudmundur hevur keypt sær pylsubreyð
Hugnaligar gøtur í Aalborg
Vit eru inni í keypssentrinum
Friis Hettar er fyrstu fer vit eta vegetarmat :o) men vit vistu ikki
av tíð áðrenn vit bestiltu hettar. Okkurt greskt
Mary-Ann er komin ein túr til Aalborg at vitja, hettar er inni hjá okkum
áðrenn vit fara ein túr til
Leo´s Legeland her er hugnaligt hjá børnum. Gudmundur óførur at ansa Deboru
:o)
Leo´s Legeland steingir kl 19 og Mary-Ann skal til Aarhus við tokinum um ein
tíma So
bíða vit eftir tokinum
Aalborg Familie Camping liggur ikki
so langt frá miðbýnum, so vit umhugsað at fara at campa her í einar 2 vikur
næsta summar :o)
Flottar hyttir
Innkoyringin
Vit báðir fara at vitja eitt museum
Gråbrødrekloster Museet,
tað liggur beint við Salling
Eitt museum, men tað var ikki opið :o(
Hesar má man stuðla :o)
Jomfru Ane Gade
Standmynd tætt við Aalborg Tårnet
Mynd tikin úr Aalborg Tårnet
Gudmundur vildi sova hjá Anju og Deboru eina nátt, so vit bæði fóru á Jensens
Bøfhus, liggur beint við
Aalborg Storsentur, um 15-20 at ganga frá okkum :o)
Morgunmatur í Bilka, sum er í Stórsentrinum
Gamla Hotel Royal
Brúgvin mitt í Aalborg
Resturant skip :o)
Børn og starvsfólk hugnað sær her í felagshølinum, har Anja og Debora búgva
Fitta Debora
Fríggjadagur og Debora skal sova nú, og vit fara at koyra til Keypmannahavnar
4½ tímar seinni eru vit á
Zleep
Hotel eitt fínt hotell og kostaði bara 799 kr fyri okkum 3
Tað er bara 3-5 min at koyra til lufthavnina
Vit spaseraðu yvir til Bella Italia, ca 500 m
Leygarmorgun og morgunmatur áðrenn vit fara at avleverað bilin til Avis og so
til Føroyar :o)
Gudmundur dugir at taka selfie
Lisa og báðar døtranar vóru eisini við
Sørvágsvatn
Ein fínur túrur í DK


text:
Næmingaráðsfundur 7. nov. 2017
Næmingaráðslimir møttir á fundi: Bogi, Fía, Sára, Rúni, Áki og Eydna.
Uppskot:
- 1: At sleppa í Bónus (Rúni)
- Møguliga 2-3 ferðir um vikuna (Bogi)
- Í Hoyvíkar skúla hava tey góðar royndir við hesum
- 2: Vallærugreinar
- Tað hevði verið gott hjá teimum næmingunum, sum ikki eru so væl fyri bókliga, at kunna royna seg við tí kreativa í skúlanum (Fía)
- 3: Hitin í skúlanum (Áki)
- Fleiri næmingar hava krím, tí at hitin ikki riggar
- 4: Hugskotskassi (Áki)
- Ein kassa til evni at taka upp í næmingaráðnum
- Kann hanga í lonini hjá 8.-9. flokki
- Ein kassa til evni at taka upp í næmingaráðnum
- 5: Seksualundirvísing áðrenn 9. flokk (Eydna)
- Nógv halda, at tað er alt ov seint at fáa seksualundirvísing í 9. flokki
- 6: Mensturatiónskassi til gentirnar(Fía)
- Tað hevði verið praktiskt at havt ein kassa, um gentirnar hava gloymt síni ting heima


text:
Sum kunnugt jagstrar Michael Phelps metið hjá Mark Spitz, at vinna sjey gullheiðursmerki á einum og somu olympisku leikum. Vit fáa at síggja næsta ár, um hann klárar tað í Beijing, men Swimnews hevur her eina grein um m.a. hvussu ófatiliga skjótt Phelps svimur, til at røkka hesum máli. Har er nógv áhugavert eisini um kvinnusvimjingina, so eg royni sum frægast at týða tað besta úr greinini, her í tí fylgjandi.
Michael Phelps setti fyri einum mánaða síðani heimsmet í 200 frí við 1:53.71, og setti tað so aftur í gjár við 1:52.09. Ein betring á 1.62 sekund er størsta betring í 48 ár. Mark Spitz vann 200 firvald í München í 1972 við 2:00.70, og 200 frí við 1:52.78, og Phelps er altso nú skjótari í 200 firvald, enn Spitz var í frí.
Phelps er tó einsamallur at svimja so skjótt. Wu Peng, sum varð nummar 2 í 200 firvald í gjár, var 3.04 sekund aftanfyri Phelps. Hetta er væl og virðiliga størsta glopp nakrantíð í greinini, við tað at tað til nú hevur verið hildið at vera ófatiliga gott at týski Michael “The Albatross” Gross í 1986 vann við 1.83 sekundum.
Genturnar forbetra seg eisini við risalopum, og eru nú væl á veg at svimja líka so skjótt sum Mark Spitz. Manaudou setti heimsmet í gjár við 1:55.52, har Spitz sum nevnt svam 1:52.78. Hetta ljóðar kanska sum eitt ógvusligt lop, men Manaudou hevur faktiskt betrað seg við minst líka nógvum, seinastu árini. Hon vann OL gull í 2005 við 2:00.05, svam 1:57.81 í fjør, og nú 1:55.52.
Annika Lurz úr Týsklandi betrar seg eisini skjótt. Hon svam sum 25 ára gomul 2:04.53 í 2004, 1:59.99 í 2005, og 1:56.73 í november í fjør. Altso næstan 8 sekund, so mikið seint í karrieruni.
Eisini stuttligt at lesa hvussu Manaudou fyrireikaði seg til teir 200 frí. “Manaudou’s warm-up consisted of sitting on a seat at the end of lane 4, staring at the pool for the best part of 45 minutes. She then did a 600m paced swim, without much variation and break-up, and got out, her focus singular”
Nógv annað áhugavert er í greinini, so sum at Phelps nú við 18 heimsmetum er nummar 2 á metlistanum av flestu heimsmetum yvirhøvur, við bara Mark Spitz omanfyri (hann setti 26 tilsamans í karrieruni).
Og Michael Phelps um hví hann svimur so skjótt: “I’ve got no secret, it’s just training, training, training and I think I showed that. I was not nervous, it’s a sort of excitement that makes me sprint out.”
Lesið alla greinina á Swimnews.com


text:
Vunnu við 10 monnum
Eftir steðg í 3 vikur, skuldu U15 dreingirnir aftur í eldin í dag. Á stigatalvuni lógu vit á 4 plássi, ímeðan mótstøðuliðið B71 lá á 5 plássi undan dystinum, so eftir tí kundi talan verið um spennandi dyst.
Hetta sá tó ikki út til at verða tilfeldið í fyrra hálvleiki, tí áðrenn 10. minuttir vóru leiktir, komu vit á odda. Bólturin var spældur upp ígjøgnum høgru síðu, har Sjúrður legði innfyri til ein púra fríðan Marjus, sum óttaleysur smekkaði bóltin í netið til 1-0.
10 minuttir seinni, kom annað málið. Uppskriftin var hin sama, men hesaferð kom bólturin úr vinstru síðu, og Trygvi átti síðsta fót á bóltinum, áðrenn hann enn einaferð lá í B71 málinum.
3 minuttir seinni vóru vit aftur uppá spæl. Hesaferð var tað Heindrikur, sum rann verjuna av, men skotið fór beint viðsíðuna av.
Seinastu løtuna í fyrra hálvleiki, gjørdust okkara mans tó í so grammir, og hetta kom at kosta okkum dýrt. Nú vit áttu alt pressið, var okkara verja komin nakað væl inn á mótstøðuhálvuna at standa, uttan at varnast ein B71 leikara, sum nú kundi standa einar 10 metrar framanfyri okkara, uttan at verða off side, og hetta var eisini júst tað, sum hendi: B71 áleyparin fekk ein bólt spældan, og átti alla okkara hálvu einsamallur. Ólavur í okkara máli velur so tað einasta rætta at gera: Hann kemur út ímóti. Ólukkutíð fellir hann B71'aranum í royndini at steðga honum, og dómarin er ikki í iva: Fríspark og reytt kort. Frísparkinum fingu teir tíbetur ikki tað stóra burturúr, men nú vóru vit niðri á 10 monnum, við meir enn hálvum dysti eftir at leika. Vit hildu tó tætt tað, ið eftir var av hálvleikinum, og hálvleikstøðan var tískið 2-0.
Seinni hálvleikur var tungur, nú vit vóru í undirtal, og ikki mundi hann verða meir enn hálvrunnin, tá B71 fekk okkum aftur. Tó var eyðsæð, at okkara leikarar ongar planir høvdu at deila stigini. Teir kempaðu seg fram aftur á vøllin, men ikki var lætt at fáa nakað burturúr, nú hinir vóru fleiri. Vit kláraðu tó at vinna okkum nakrar deyðbóltar frammi á teirra hálvu, og ikki kann sigast annað, enn at væl var fingið burturúr: fyrsta frísparkið kom inn fyri, har Silas var hægstur, og fekk bóltin upp um málmannin, og so var 3-2. Annað frísparkið sendi Eiler beint í netið við einum dundurskoti, og so vóru vit aftur 2 mál framanfyri. Móti endanum var bólturin aftur í B71 málinum, men hesaferð var málið tíverri kolldømt, og endaliga støðan gjørdist sostatt 4-2.
Eftir trý umfør, hava vit nú vunnið tveir, og eru komnir uppá 6 stig. Liðið í dag var ikki til at kenna aftur frá fyrsta umfari, har lítil og eingin stríðshugur var at síggja. Í dag bardust vit sanniliga, og tað var sjón fyri søgn at tað gav úrslit!
Næsti dystur verður komandi leygardag inni á Toftum, har oddaliðið B68 tekur ímóti, og vónandi verður sami stríðshugur at síggja tá!
(Skrivað hevur Jana Jacobsen)


text:
13. oktober 2017
Myndir: Jan Sørensen
Mansliðið spældi javnt móti Neistanum.
Tað var góður hýrur á hoyvíksáskoðarunum undan mansdystinum millum Neistan og H71 í høllini á Hálsi mikukvøldið.
Kvinnuliðið hevði júst frammanundan skrivað søgu, tá tær megnaðu at fáa sín fyrsta sigur í bestu deildini.
Hjá mansliðnum var støðan hinvegin tann, at teir høvdu fingið fulla úrtøku burtur úr øllum trimum dystunum higartil í ár, so setningurin var greiður: Góða byrjanin skuldi halda fram.
Men H71 byrjaði dystin alt annað enn væl. Tað var sera trupult at skapa møguleikar í álopinum, og Neistin fekk lagt seg á odda 1-0, eftir at tveir minuttir vóru leiktir.
Stóra Neistaverjan hevði tamarhald á flestu royndunum hjá H71, og tá so tað endiliga eydnaðist at koma til ein stóran møguleika, so tók Neistamálverjin bóltin, so at Neistin kundi øki til 2-0.
Hendan gongdin helt á eina løtu afturat, og tá ið Neistin so økti til 3-0, eftir sjey og ein hálvur minuttir vóru leiktir, mátti Sonni taka eitt time-out, ið eisini elvdi til gleðisróp úr Neistaleguni.
Ein ræðulig álopsbyrjan frá H71, ið tó kundi ugga seg við, at støðan ikki var verri, enn hon var. Hetta orsakað av at verjan stóð heilt væl og fekk takklað væl, tá ið Neistin royndi at spæla upp.
Eftir time-outið megnaði H71 at spæla seg frítt, men brend aftur úr góðari støðu, og Neistin kundi enn einaferð økja um munin til 4-0.
Nú hevði Mark fingið nokk og valdi at skjóta útifrá. Hetta eydnaðist væl við einum flottum máli – tað fyrsta í dystinum eftir at tíggju minuttir vóru farnir.
Neistin svaraði skjótt aftur. H71 fekk eina útvísing, og Neistin økti til 5-1.
Mark var tó ikki liðugur at royna seg, og skoraði fyrst til 5-2 áðrenn hann í næsta álopinum fangaði sín egna returbólt og skoraði til 5-3.
Nú eydnaðist betri í álopinum, og verjan helt fram at standa væl. Hetta gav eisini møguleika í skjótálopinum, har H71 legði nógv fyri í fyrstu og aðru bylgju. Eftir 14 minuttir var gjørdist Niklas fríur á strikuni undir skjótálopi, og fekk brotskast, ið Mark setti í netið. 5-4.
Neistin svaraði aftir, men eftir at Rúni við einum vøkrum hoppiskoti og Niklas í skjótálopi høvdu skorað, so stóð á jøvnum 6-6, eftir 18 minuttir vóru farnir, og Neistin tók time-out.
Time-outið hjá Neistanum tøktist ikki at hjálpa, tí H71 verjan stóð aftur sera stinn, og Hans Kári fekk lagt H71 framum 7-6 eftir skjótálop.
Tað var júst í skjótálopinum, at bestu møguleikarnir hjá H71 komu, tí at skipaða álopsspælið riggaði ikki væl, og tað var so at siga hvørt álop, at hendurnar hjá dómarunum vóru á lofti.
Men skjótálopini riggaðu, tá Leivur økti tvær ferðir til 7-8 og 7-9, áðrenn Neistin svaraði aftur, soleiðis at hálvleiksstøðan gjørdist 9-9.
Ein málfátøk hálva við tveimum góðum verjum og tveimum heldur minni góðum álopum.
Eftir stuttari løtu av seinna hálvleiki sást, at tað kanska ikki fór at gerast málríkari í hesi hálvuni. Ári bjargaði flott, áðrenn H71 so brendi tvær ferðir av vonginum við Leivi og Pæturi, so at Neistin kundi leggja seg framum aftur
Júst hesir báðir leikararnir megnaðu tó at svara aftur, tá fyrst Leivur flott skoraði av vonginum, og Pætur síðani skoraði til 10-11 eftir eina yvirgongd.
Liðini skiftust um leiðslurnar, og Neistin fekk skotið tvey mál upp í slag til 11-12, áðrenn Leivur javnaði við einum flottum flúgvara, eftir at hondin hjá dómaranum enn einaferð hevði verið uppi.
Neistamenn hildu tó, at teir vildu halda fram at skiftast um leiðsluna, og fingu svarað aftur til 13-12, og Sonni tók time-out.
Neistin legði væl út eftir time-outið, málverjin bjargaði einum skoti, og teir fingu økt til 14-12. Men hetta var ikki ein dystur, har nakað lið slapp at renna undan. H71 svaraði aftur, tá Pætur javnaði eftir skjótálop í 19. minutti, og nú var tað H71, ið hevði hug at renna undan.
Leivur skoraði enn einaferð, so at støðan gjørdist 15-16, og nú tók Neistin time-out.
H71 nýtti helst time-outið at tosa um øðrvísi hættir at skapa møguleikar, tí at eftir time-outið fekk Pætur bóltin sera spískt á høgra vongi. Hann leyp inn og spældi ein flúgvara til Mark, ið leyp inn frá vinstra bakki. Sera flott mál og 15-17 til H71.
Góða gongdin hjá H71 helt fram, Niklas fangaði ein bólt í verjuni og rann allan vegin sjálvur, so hann kundi skora til 15-18, og Neistin tók enn eitt time-out. Bert tveir minuttir eftir tað fyrra.
Nú spældi Neistin við sjey monnum í álopinum, og teir skoraðu beinanvegin.
Liðini skoraðu einaferð afturat í part, og tá ið 25 minuttir vóru leiktir, hevði Mark møguleikan at økja til trýmálsleiðslu við brotskasti. Tíverri endaði bólturin omanfyri málinum, og Neistin minkaði um munin til 18-19.
Liðini skiftust at brenna, áðrenn Sigmundur Nolsø fangaði ein bólt á strikuni, ið hann – hart trýstur av einum Neistaleikara – ikki megnaði at fáa ordiligt skot á. Sigmundur var so fangaður á skeivari hálvu tá Neistin fór í skjótálop, og hann rann alt hann var mentur at koma aftur. Við stórum váða royndi hann at taka bóltin frá einum Neistaleikara, so at hann kom til at renna hann um koll, og úrslitið varð
at Sigmundur mátti av vøllinum í tveir minuttir.
Neistin gjørdi sær dælt av støðuni og javnaði til 19-19, tá ið júst meira enn ein minuttur restaði í av dystinum.
Hetta var helst seinasta álopið hjá H71 í dystinum, so nú ráddi um at tora at vera avgerandi. Rúni tordi, og hann sendi eitt flott undirhondsskot í málið til 19-20, so at Neistin bert hevði eini 40 sekund at javna.
Men tað eydnaðist teimum at spæla seg til ein møguleika sum endaði við at javna, og tíðin var ov knøpp hjá H71 at gera nakað við støðuna, ið endaði við javnleiki 20-20.
Hetta eftir ein dyst, har álopið hevði stórar trupulleikar av stóru Neistaverjuni, men har samstundis Neistaálopið hevði tað trupult við Hoyvíksverjuni.
Verjan saman við málmonnunum hevur higartil í ár staðið seg sera væl, og tað sæst ikki á Niklasi og Boasi, at teir eru so at siga nýggir í byrjunaruppstillingini.
Niklas tykist at hava sett seg á annað plássið í miðverjuni undir liðini á Sigmundi Dahl, nú tað plássið er tøkt, eftir at Helgi og Peter eru farnir.
Eisini eydnaðist tað teimum væl at leggja trýst á í skjótálopinum, eisini í aðru bylgju, ið elvdi til nógv av málunum í kvøld. Ofta við Leivi sum málskjútta.
Leivur er enn ein ungur maður, ið tykist at hava bitið seg fastan á liðið í ár, og hann gjørdist eisini toppskjútti í kvøld við seks málum.
So framtíðin er svørt sum altíð.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
- Tíðindi, mentan og ítróttur
Bretar ivast í Brexit
Var fólkaatkvøðan í dag, høvdu 52 % av veljarunum valt at vera verandi í ES, og 48 % valt Brexit. Tað vísir ein veljarakanning, sum er gjørd seinastu tríggjar mánaðarnar.
Eins og tá, so er stórur munur á, hvat tey ungu valdu, og hvat tey eldru valdu, skrivar BBC á heimasíðu síni.
Heili 70 % av teimum, sum eru millum 18 og 24 høvdu valt at vera verandi í ES, meðan heili 60 % av teimum, sum eru eldri enn 60 ár, høvdu valt at venda ES baki, um val var í dag.
Sí eisini


text:
Eg havi havt hug til so nógv svans í dag. Tá eg siti og lesi til roynd, verði eg so lætt móð, og havi alvorliga tørv á sukuri. Áhh stravið! So í kvøld, helt eg at eg hevði brúk fyri at gera mær okkurt gott til nátturða.
So eg gjørdi mær eina lekkra salat við kyllingi, tomat, gularót, brokkoli og so mín lekkra ertnadressing afturvið.
Ertnadressingur
100g ertrar
1.tsk av súrróma (5%)
salt og pipar
Blenda alt saman og tadaa tú hevur ein uber lekkran dressing, sum eisini er góður fyri teg. Og so skaðar tað ikki, at dressingurin hevur ein fantastiska lekkran grønan lit. Altíð eitt pluss, at tað sær leskiligt út.
Dressingurin kann eisini brúkast til nachos og annað.
Vælgagnist!
M&K


text:
Hvirlan ferð hetta kappingarárið at skipa fyri trimum størri tiltøkum, og so einari røð av smærri opnum kappingum. Tey størru eru barnatiltakið Stuttleikir, firmakappingin Virkisleikir og altjóða kappingin Jatnatøk.
Afturat omanfyristandandi tiltøkum so verður skipa fyri útferð fyri hvirluvindarnar í vár, har í tað stendur øllum teimum sum venja á hvirluvindaliðum hjá felagnum at koma við á eina vikuskiftis “venjingar”-legu í Suðuroynni.
Av ferðing kemur kappinging Stórmót ÍR (Ísland), venjingarlega í Vaxjø (Svøríki) og oyggjaleikir (Isle of Wight) at fylla nógv.
Árshjólið 2010-11


text:
Fleiri hundrað prógv kunnu verða funnin á einum gerningstaði.
Nøkur eru púra greið og sjálvsøgd, so sum fótaspor í kava ella ein hamari,sum hevur verið nýttur til at bróta ein rút.onnur prógv ber næstan ikki til at síggja.Serfrøðingar siga okkum,hvat ið hendir við prógvum,tá ið tey verða send til eina kanningarstovu at kanna.Her nýta serfrøðingar nýggjastu tøkni og alla sína vitan til at fáa skil á,hvat ið hendir undir einari brotsgerð.Eitt hár ella eitt sindur av spýtti kann avdúka ein brotsmann.


text:
Stušul til rakstur av bili, iš stušul er fingin til
Vanligur rakstur
Almannaverkiš kann ikki veita stušul til vanligar rakstrarśtreišslur eftir forsorgarlógini §18 d ella tilhoyrandi kunngerš, undantikiš tó meirśtreišslur til vektgjald.
Er stušul veittur til bil vegna fųrleikatarn hjį barni, kann į Almannaverkiš sųkjast um stušul til meirśtreišslur, iš standast av at reka bilin, eftir § 17 ķ forsorgarlógini. Ķtųkilig meting veršur gjųrd ķ hvųrjum einstųkum fųri. Hevur persónur, iš hevur fingiš stušul til bil, trupult viš at halda śtreišslurnar til raksturin av bilinum, kann sųkjast um stušul til hetta į Almannaverkinum. Stušul kann veitast sambęrt forsorgarlógini §15 ella pensjónslógini § 12. Tųrvsmeting veršur gjųrd ķ hvųrjum einstųkum fųri.
Serśtbśnašur
Almannaverkiš kann veita stušul til višlķkarhald av serśtbśnaši, iš settur er ķ bilin. Talan er um śtbśna, sum Almannaverkiš eigur, og sum višskiftafólkiš hevur til lįns.
Automatisk gear koma ikki undir hetta hugtakiš.
Vanligur rakstur - bilur til bųrn tvs. persónar undir 18 įr
Fį meira at vita į sķšuni meirśtreišslur.
Vanligur rakstur - persónar 18 įr og eldri
Fį meira at vita į sķšuni stakśtreišlur ella serlig višbót.
Hava tygum spurningar hesum višvķkjandi, vendi tygum til Almannaverkiš.
Er stušul veittur til bil vegna fųrleikatarn hjį barni, kann į Almannaverkiš sųkjast um stušul til meirśtreišslur, iš standast av at reka bilin, eftir § 17 ķ forsorgarlógini. Ķtųkilig meting veršur gjųrd ķ hvųrjum einstųkum fųri.
Hevur persónur, iš hevur fingiš stušul til bil, trupult viš at halda śtreišslurnar til raksturin av bilinum, kann sųkjast um stušul til hetta į Almannaverkinum. Stušul kann veitast sambęrt forsorgarlógini §15 ella pensjónslógini § 12. Tųrvsmeting veršur gjųrd ķ hvųrjum einstųkum fųri.
Dagført tann 12-07-2013


text:
Jens Hákun Leo
26.01.2017 - 07:56
Ítróttur > Ítróttur > Fótbóltur
Hull City og Manchester United bresta í kvøld kl. 19.45 saman í seinru hálvfinaluni av ensku steypakappingini League Cup.
Manchester United hevur annað beinið í finaluni, eftir at liðið í fyrru hálvfinaluni fyri tveimum vikum síðan vann 2-0 á Old Trafford við málum frá Juan Mata og Marouane Fellaini.
Skuldi tað hent seg, at Manchester United vinnur samanlagt á Hull City, skal liðið møta Southampton í finaluni, sum verður á skránni tann 26. februar.
Southampton leikti seg í gjár í finaluna í kappingini, eftir at liðið vann 1-0 á Liverpool á Anfield og 2-0 samanlagt.
Manchester United er, sum vera man, favorittur til at vinna dystin í kvøld. Liðið hevur ongar skaðar av týdningi og hevur staðið seg væl seinastu mánaðirnar, tó at liðið enn bert liggur á einum 6. plássi í Premier League. Hull City hinvegin liggur á einum 19. plássi í Premier League og hevur júst fingið ein nýggjan managara, portugisiska Marco Silva, eftir at felagið fyrr í januar koyrdi Mike Phelan úr starvi.
Lagt er harvið upp til, at tað verður nakað av einari mótbrekku hjá Hull City at koma afturíaftur í seinru hálvfinaluni í kvøld og spæla seg í finaluna á Wembley í London.
Men í fótbólti kann alt henda, og tíðin fer at vísa, hvussu leikur fer.


text:
Ofta Spurdir Spurningar
Spurningur
Eg havi hoyrt, at gipsplátur eru goðar fyri ljóð. Er tað rætt?
Svar
Tað velst um, hvat tú meinar við. Gipsplátur eru lutfallsliga góðar til at doyva ljóð, so at tað ikki hoyrist ímillum tvey rúm. Men tær eru ikki góðar til at doyva rúmklangin í einum rúmi.
Spurningur
Eg havi hoyrt, at træloft er tað besta fyri ljóðið. Er tað rætt?
Svar
Um rúmið skal brúkast til okkurt við longum klangi, til dømis kórsang, kann eitt træloft vera væl egnað. Men skal rúmið hava stuttan rúmklang, (sum til dømis samanbygd stova-køkur, ella ein skrivstova til fleiri fólk eigur at hava), so er træloft ikki tað besta. Í nógvum førum ónýtiligt.
Senest opdateret (Mandag, 07. juni 2010 19:32)


text:
Ársaðalfundurin 28. september 2012
Skriva tann 1. Nov. 2012
Arkitektafelag Føroya hevði ársaðalfund sín fríggjadagin tann 28. september í Kaffihúsinum í Havn.
Fundurin byrjaði við, at Rúni Abrahamsen frá MAP arkitektum greiddi frá um Kaffihúsið, sum teir høvdu teknað.
Formaðurin, Svend Sivertsen greiddi frá virkseminum í farna arbeiðsári.
Á aðalfundinum varð Svend Sivertsen afturvaldur sum formaður.
Hanna Eriksen varð vald í nevndina fyri 2 ár.
Magni Dalsgaard varð valdur í nevndina fyri 2 ár á ársaðalfundinum í 2011 og situr sostatt 1 ár afturat.
Bárður í Baianstovu varð valdur sum 1. tiltakslimur og Meduna Dalsgaard sum 2. tiltakslimur.
Sum grannskoðarar vóru valdir Albert Isfeld og Rúni Abrahamsen.
Sum umboð í LISA varð valdur Bárður í Baianstovu.
Í Kveiki varð Eyðun Eliasen valdur fyribils.
Í Kappingarbólkin vóru valdir Albert Isfeld, Selmar Nielsen og Magni Dalsgaard.
Í Eftirútbúgvingarbólkin vóru valdir Magni Dalsgaard og Hanna Eriksen.
Ole Jensen heldur áfram í nevndini í Akademikarafelagnum.


text:
Paranormal Activity
Paranormal Activity er ein amerikanskur ræðufilmur úr 2007. Filmurin hevur 15 ára aldursmark [1]. Leikstjórnaður av Oren Peli. Tá Paranormal Activity var gjørdur í 2007 gekk ógvuliga illa at finna nakran at útgeva filmin, helst tí at tað ikki var hildið, at man kundi selja ein film sum var gjørdur fyri lítlan og ongan pening [2], og sum var settur saman sum ein røð av heimaupptøkum. Í 2009 eydnaðist tó at finna eitt filmsfelag at geva filmin út, og bleiv hann marknaðarførdur sum vemmuligasti filmur nakrantíð. Hendan marknaðarføring riggaði so mikið væl, at filmurin gjørdist eitt stórt hit, hetta hóast at filmar sum "Blair Witch Project" og "Cloverfield" áður høvdu roynt seg við sermerkta "shaky-cam stílinum".
Søgugongd[rætta | rætta wikitekst]
Katie Featherston og Micah Sloat (sum tey eita á filmi og í veruleikanum [3]) búgva saman í einum húsum í San Diego í Kalifornia, og summi løgin ting henda um náttina. Micah, sum róliga kann kallast at vera "alpha male typan", keypir sær eitt myndatól og ljóðútgerð, so tey kunnu finna útav hvat tað er sum hendir um náttina. Tey hava varhugan av, at tað kanska er eitt spøkilsi, sum er uppá spæl, men tað skal vísa seg at vera nakað eitt sindur meira diaboliskt.


text:
Hallur av Rana
25.12.2014 - 22:19
Tíðindi > Mentan > Tónleikur
Portalurin hevur spurt ymisk fólk úr føroyska tónleikalívinum, um tey ynskja at deila tríggjar jólasangir nú jólini eru her.
Hesa ferð er tað sangari og tónleikarin Eyðun Nolsøe, ið hevur valt trý løg.
Happy X-mas - John Lennon.
Eitt plettskot. Lagið er vakurt og orðini ósentimental og rúmlig. Ein føgur jólaheilsan til okkum øll, óansæð trúgv, húðalit og status.
Til ber at hoyra John Lennon syngja Happy X-mas undir greinini.
O Come all ye faithful - Adeste Fideles/John ReadingSálmur úr 1700 talinum.
Eg fall fyri útgávuna hjá Art Garfonkel, sum er serstakliga vøkur og innilig.
Trýst á her fyri at hoyra O Come all ye faithful.
Jóladreymur - Terji Rasmussen/Anker Eli Petersen
Sera vakurt lag hjá Terji, eins og Anker Eli hevur eina hepna hond við orðunum sum altíð.


text:
Ingi Samuelsen
02.01.2018 - 07:01
Tíðindi > Tíðindi > Noreg
Trond Giske er ikki longur næstformaður í norska javnaðarflokkinum, Arbeiderpartiet.
Hetta orsaka av málinum har hann er undir illgruna um at hava kynsliga gjørt seg inn á kvinnur.
- Í hesi krevjandi støðuni fyri flokkin, eru vit báðir Giske vorðnir samdir um, at hann verður loystur frá uppgávuni sum næstformaður fyribils, segði formaðurin fyri Arbeiderpartiet, Jonas Gahr Støre, í gjár.
Í dag fer leiðslan fyri Arbeiderpartiet at hittast til fundar fyri at tingast um støðuna.
Giske hevur við hesum viðgingið, at tað er ómøguligt hjá honum at røkja starvið, so sum málið nú stendur.
- Eg havi í dag boðað Jonas Gahr Støre, floksleiðara, og Kjersti Stenseng, floksskrivara, frá, at sum støðan er, fái eg ikki røkt uppgávurnar sum næstformaður í Arbeiderpartiet á ein fullgóðan hátt, skrivar Giske á Facebook-vanga sínum.
Hann hevur verið sjúkrameldaður síðan 22. desember. Tað var tá hann alment harmaðist um atburð sín.
Gisle viðgekk tá, at hann hevði uppført seg óhóskandi. Hann harmaðist eisini um, at einstakir persónar høvdu upplivað hann sum óhóskandi og ódámligan, skrivar Ritzau.
Les eisini: Arbeiderpartiet rakt av máli um kynsligan ágang


text:
Sterkar og daprar hyasintir við fagurskrift/
Í søta deyminum av fimm ljósareyðum, næstan følnaðum hyasintum, sum eg keypti fyri jól, havi eg lisið nýggjasta savnið hjá Sissal Kampmann, ið hevur heitið “Hyasinttíð”, sum Mentunargrunnur Studentafelagsins. Tað er hennara fjórða yrkingarsavn - hon fekk Klaus Rifbjergs debutantpris for lyrik fyri sítt fyrsta, “Ravnar á ljóðleysum flogi – Yrkingar úr uppgongdini”, sum kom í 2011 og síðani hevur hon latið úr hondum “Endurtøkur” og “4D”. Nýggja savnið er hondskrivað og yrkjarin hevur sjálv myndprýtt savnið, eg má siga sum er, at hetta ørkymlar meg almikið. Ikki tað; eg skilji ógvuliga væl inspiratiónina frá 101 Danske digtere, sum var heitið á einari framúr framsýning og bókaútgávu við hondskrivaðum tekstum. Eisini innan føroyskar bókmentir hava vit dømi um áhugaverd hondskrivað yrkingarsøvn, t.d. “Villvísi”, upprunagrafiska yrkingarsavnið hjá Tóroddi Poulsen við myndatilfari hjá Bjarne Werner Sørensen, ið varð givið út í 2001 og “Vindurin blæsur ígjøgnum markið ímillum tey livandi og tey deyðu” við yrkingum og fløgum hjá Øssuri Johannesen frá 2012. Í hesum útgávum leggur hondskriftin eina visuella dimensión aftrat yrkingunum. Øssur Johannesen skrivar sínar eyðkendu blokkbókstavir við sprittusj, ið hevur eitthvørt autentiskt og undergroundkent yvir sær. Hjá Tóroddi Poulsen verður tað gjørt listarliga tilvitað við ójøvnum bókstavum í ymsum støddum og reglum, flaksandi á skrá í inniligum samljóði við myndaelementini í bókini. “Hyasinttíð” er øðrvísi við tað, at hondskriftin hjá Sissal Kampmann er ómetaliga jøvn og pen, næstan sum skrivað eftir lineal - hon er i grundini so mikið jøvn, at tann natúrligi, hondskrivaði ójavnleikin bara ørkymlar og eg hugsi, at bókin tað sama kundi verið maskinskrivað, tí fagurskriftin er eitt sindur torfør at lesa og mótsett t.d. “Villvísi” finst eingin hjáløgd maskinskrivað versión at leita sær hjálp frá og tað er spell, tí Sissal Kampmann er altíð áhugaverd at lesa og millum tær 42 nýggju yrkingarnar eru nakrar framúrskarandi (t.d. á síðu 8, 12, 13, 19, 25 og 26) og als ikki slættliga patetiskar, sum hondin á permuni kundi fingið ein at hildið.
Afturlítandi melankoli
Vit kenna universið aftur frá hinum bókunum hjá sama yrkjara. Hetta er eitt kenslu- og vitborið univers við einum einsamallum, melankolskum egpersóni, sum skrásetir gerandisdagin, núið, men sum fyri tað mesta syrgir um tað farna og ræðist tað komandi. Savnið er ein gjøgnumkomponerað heild við byrjan og enda og við yrkingum, sum t.d. kunnu viðmerkja aðrar yrkingar. Landslagið er føroyskt, og summar yrkingar minna um koloristiskar málningar, t.d. “..hetta er ein vakur dagur./ Himmalin er lilla, bláur, gulur &/ reyður./ Har er eisini ein ælabogi/ fyri endan á bygninginum/ fyri endan á vegnum.// Til vinstru er himmalin svartur. Gula busskeltið/ stendur eins & ein varði/ vit flokkast rundan um...”. Tað verður fleiri ferðir staðfest, at “Hyasinttíð er ljóstíð”, men hendan sjálvssannføringin tykist alt annað enn sjálvviss. Í veruleikanum er bókin full av myrkri, av ófrættakendum varhuga, av hevndarhuga, av angist fyri avblomstringini, av iva, óvissu, av kensluni at missa seg burtur.
Framúrskarandi poesi
Hyasintir hava blómað í yrkingunum hjá Sissal Kampmann heilt frá byrjanini, eins og endurtøkur og uppreksan hava verið fastir stílfigurar og eru tað enn. Hennara yrkingar lýsa kvinnulív, onkrastaðni hóma vit ræðuliga øði sum frá eini Penthesileu í hevndarhuga, men bókin fevnir breiðari um menniskjalívið við tilveruligum hugsanum um deyðan, um svik og um tíðina sum tilveruliga grundtreyt. Anatomiski, biologiski kroppurin er við, men tað er heilin, tilvitskan við sínum upplivingum og minnum, sum stýrir øllum, eisini ymiskum veruligum og óveruligum rúmum úr gerandisdegnum, úr minnunum og úr dreymum og dulviti. Fyrst og fremst er talan um nakrar suverenar poetiskar orðingar, sum lesarin leitar aftur á, t.d. byrjanarreglan í yrkingini á síðu 8: “Hvítleikin í strálunum/ togar teppið til síðis//”, sum heldur fram: “Har er ikki gjørligt at skyna ímillum/ hvat er hvat./ Hvat var hvat.// Dag eftir dag/ hvørva lutir úr eygsjón.”....”. Yrkingin snýr seg kanska um deyðan ella um at sannkenna okkurt, sum illa letur seg fata. Hvítleiki er eitt gott orð, sum eisini er brúkt poetiskt áður, men sett saman við strálum gerst tað áhugavert í assosiatiónunum til reinleika og deyða, sjúkrahús, stráluviðgerð og lívgevandi sólstrálur, og hesin hvítleikin hevur eftir øllum at døma serlig, avdúkandi evni, tí hann togar teppið til síðis júst sum í templinum á sinni. Mær dámar so væl mótsetningin millum ta stórslignu, hugsaðu byrjanina og tann meira eyðmjúka, sansaliga endan, ið staðfestir, at “hetta ísakalt ósjónliga/ sjónligt/ í sínum klára, avskeplaða/ vakurleika/ er eitt heimabundið klútateppi í/ alskyns litum/ skógarbotnur á heysti/ brakar í sínum/ feigdarsongi.”
Undirgangur og endurreisn
Í skrivandi stund er liðið út á fyrrapartin, men enn er bølamyrkt uttanfyri. Hyasinttíð er myrkatíð um okkara leiðir, men hendan blóman hevur serligan bókmentaligan status og nógvir yrkjarar og høvundar hava brúkt hana, eitt nú spælir William Heinesen sær við orðið í bókini “Tornið við heimsins enda”. Heitið á blómuni kemur frá einari grikskari mytu um unga mannin úr Sparta, Hyakinthos, sum av óvart varð dripin av einum diskoskasti. Á staðnum har sum hann doyði, vaks upp úr blóðdálkaðu moldini hin fyrsta skarlaksreyða hyasintblóman. Sostatt nertir hyasintmytan á symbolskan hátt bæði við undirgang og endurreisn eins og nýggja savnið “Hyasinttíð” hjá Sissal Kampmann ger.
Tí veit eg ikki, hvat eg skal siga, tá eg gangi í myrkri.
Uttan klæði.
Uttan skuggar. Bálið brennur. Svarti hundurin rennur.
Hoyri hann nærkast.
Hyasinttíð!
Hyasinttíð, ljóstíð.
Henda lygnin er søt.
Var hon endaleys.
Var hon uttan byrjan.
Var hon tikin fyri fult.
Varð alt ørðvísi.


text:
Orð: Phil Johnson og Niles Borop
Týtt: Flóvin Tyril
Upprunaheiti: I will joy
1. Eg í Gudi frelsu mínar gleði fann, ið ævigt varir,
ríka náði hann mær veitti – óttin ikki longur tærir.
Eg slíka náði skilji ei,
at hann seg sjálvan gav og leið.
Tað, sum ein ynskidreymur var,
ein veruleiki er nú mær.
Niðurlag: Eg vil frøast í Frelsara mínum,
tí hans offur mær full sálarbót er,
eg vil frøast, tí skjótt hann í skýnum
koma skal og til Himmals meg ber.
2. Tá ið Andi tín meg leiðir, verður fullkomin mín gleði,
eingin dómur longur hóttir, ræna kann meg eingin megi.
Fram fyri hásæti títt, Gud,
eg koma kann, frítt eiga lut,
alt vegna Kristi bótarverk,
hann er nú borg mín – vón so sterk.


text:
Rás 2 vinir
Klokkan 13.30 leygardagin 9. februar spæla kvinnurnar hjá Neistanum og VB steypafinalu, og klokkan 16.00 spæla mennirnir hjá StÌF og KÍF steypafinalu.
Báðar steypafinalurnar verða spældar í ítróttarhøllini á Hálsi í Havn.
Tróndur Arge og Hilmar Jan Hansen koma at siga frá steypafinalunum.
Longu klokkan 11 byrjar Rás2 við upptaktsprátum og tónleiki. Klokkan 13 til 18 verður hondbóltsfrásøgn og hondbóltsprát úr høllini á Hálsi, og aftaná klokkan 18 og fram til klokkan verður Gullradio við vinnarasangum, innsendum sms´um og vinnaraprátum.


text:
Mannagongdir
Fiskamarknaður Føroya hevur uppboðssølu av fiski mánadag til fríggjadag kl. 10.00.
Uppboðssølan verður skipað soleiðis:
– Tá uppboðsølan byrjar, ringja keypararnir inn á søluna, við einum telefonnummari ið er ávíst av Fiskamarknaði Føroya.
– Uppboðsøluhaldarin ásetur ein prís og byrjar at selja. Um ongin kemur inn telur niður til keyparar koma inn og prísurin fer so uppeftir aftur, til bara ein keypari er eftir og eigur tá viðkomandi keypari boðið. Keyparin kann tá velja, um hann tekur alla nøgdina, ella bara eina ávísa nøgd. Hildið verður fram soleiðis, til allur fiskurin er seldur.
– Minsta nøgdin, sum kann verða tikin burturav tí útbjóðaða , er eitt partí, 1 tons ella tann av uppboðssøluhaldaranum frammanundan upplýsta nøgd.
– Selt kann eisini verða sum høvuðsfiskaslag. Tá verður fiskurin bjóðaður út fyri ein minstaprís sum skal verða náddur. Um sølan er lægri enn minstiprísurin sum skipið vil hava, verður sølan ógildað.
– Fyri at kunna verða við á søluni, er neyðugt at hava ein “IClient”, sum kann heintast undir “um okkum” og síðani “skjøl at taka niður”.


text:
Noah er úttikin til U17-landsliðið
Í døgunum 18. til 27. oktober skal U17-landsliðið við dreingjum til innleiðandi EM-undankapping í Makedónia. Umframt Føroyar og vertslandið, vera Ísrael og Spania eisini við í kappingini.
Í summar tók U17-landsliðið lut í Norðurlandameistarakappingini, ið Føroyar vóru vertur fyri. Áki Johansen hevði stutt frammanundan tikið við starvinum sum venjari, og sæð í ljósinum av hesum, er hann væl nøgdur við avrikið hjá dreingjunum, sum endaðu nummar seks av teimum átta luttakandi londunum í NM-kappingini.
Vit ynskja Noah góða eydnu 🙂


text:
Føroyar
Í øllum samfeløgum eru fyriskipanir og lógir. Í Føroyum sigur eina mest revsilógin okkum, hvat ið er ólógligt, men eisini eru nógvar aðrar lógir. Í lógunum stendur, hvussu ið revsað verður. Í revsilógini standa tær vanligu treytirnar, fyri at ein kann revsast. Til dømis er hon soleiðis orðað, at lógaldurin er 15 ár. Tað merkir, at ung yngri enn 15 ár kunnu ikki verða handtikin, dømd ella revsað. Føroya Rættur er okkara dómstólur. Her tekur dómarin støðu til lógarbrotini, til dømis herverk ella stuldur. Dómur kann verða skotin inn fyri landsrættin. Av tí, at dómsvaldið í Føroyum er danskt, skal danski landsrætturin viðgera slík mál. Tveir landstættir eru, Vestari landsrættur í Viborg og Eystari landsrættur í Keypmannahavn, sum er tann, ið kemur til Føroya nakrar ferðir um árið at viðgera dómsmál. Summi álvarsmál skulu fyri nevningating. Í nevningatinginum eru 12 nevningar og dómarin. Nevningarnir gera av, um ákærdi er ósekur/sekur, men skal ein verða sekur, skulu minst 8 av nevningunum vera samdir um tað. Nevningarnir saman við dómaranum áseta revsingina. Ovasti dómstólur í rættarskipanini nevnist Hægstirættur.
Fyrr var deyðarevsing fyri heilt álvarslig lógarbrot, og enn eru mong lond, har summir lógarbrótarar, til dømis drápsfólk, verða avrættað. Í Danmørk, og tí eisini í Føroyum, varð deyðarevsing tikin av í 1930. Fyri álvarsom lógarbrot kunnu fólk nú verða dømd at sita - treytaleys revsing. Tá ið ein tíð er farin, ber til at sleppa út ávísar tíðir. Eisini er vanligt at fangar, sum skikka sær væl í fongslinum, sleppa út, áðrenn teir hava sitið alla tíðina, teir eru dømdir at sita. Teytað revsing er linari dómur. Tá verður revsingin útsett og fellur burtur eftir ávísari tíð, um ákærdi ikki aftur brýtur lógina hesa tíðina.


text:
Bókin, úr røðini Gamla gudalæra okkara, er um uppruna og skapan heimsins, soleiðis sum forfedrar okkara trúðu. Sagt verður eisini frá, hvussu menniskjan og allar hinar verurnar eru skapaðar, og greitt verður frá bústaði guda og manna. Bókin kann nýtast eins væl í føroyskum sum í kunningarlærugreinum og til myndafrálæru.
Ein dagin Alibaba arbeiddi í skóginum, sá hann 40 ránsmenn steðga við ein steyrrættan hamara og rópa: - Sesam,...
Onnur bókin í røðini Gamla gudalæra okkara. Á bókini verður sagt frá báðum gudaættunum, ásum og vanum, um bard...
Bókin er úr røðini Gamla gudalæra okkara. Vit fara langt aftur í tíðina. Ta tíð, tá ið jørðin var áfløt og fle...
Orðið frumsøgn er úr grikska orðinum Mythos og kann merkja frásøgn, orð ella ætlan. Allar frumsagnir lýsa fyrs...


text:
Í einum jøvnum dysti við Stórá seinnapartin vunnu Suðringar 2-1 á Skála.
Tað var annars Skála, sum legði seg á odda 1-0 í 28. minutti við málið, sum Ólavur Mikkelsen gjørdi við beinleiðis frísparki. Eitt sera gott mál.
Suðringar svaraðu tó aftur tá 34 minuttir vóru farnir, og var tað Dánjal Godtfred sum skoraði fyri Suðringar. Dánjal fekk ein langan bólt frá málverja, umvegis Papa Faye, og skoraði til 1-1.
Í seinna hálvleiki spældu Suðringar ímóti vindinum og var Skála eisini omaná ein part av hálvleikinum. Men hóast hetta, so vóru tað Suðringar, sum fingu einasta málið í seinna hálvleiki – og var tað Stefan Radosavljevic sum skoraði eftir at Suðringar vunnu bóltin frá Skála, sum var ávegis í álop.
Úrslitið førir við sær, at Suðringar nú hava 25 stig og Skála hevur 26 stig.
Komandi vikuskifti skulu Suðringar til Havnar, har B36 tekur ímóti.
Mynd: Andras Nolsøe


text:
Orð: Hans Andrias Djurhuus
Lag: Vísulag (Kongens søn af Engeland)
1. Teir sigla so væl sín fríða knør,
har streymur ber gjøgnum trongan fjørð,
teir stevna so víða um sund og høv.
– Av vestri blæsur byrur yvir báru –
2. Teir stevna so víða um sund og høv,
so langt frá heimligu egg og nøv,
og merkini blaktra, og segl standa full.
3. Og merkini blaktra og segl standa full,
teir sjógarpar ungu teir vinna sær gull,
og heima har sita tey, børn og vív.
4. Og heima har sita tey, børn og vív,
og unnast við fátækt og strævið lív,
tey vita til fulnar, at stríð skal til.
5. Tey vita til fulnar, at stríð skal til,
um alt kann ganga, sum viljin vil.
Tí eru tey hugað, tí halda tey á.
6. Tí eru tey hugað, tí halda tey á,
um korini enn kennast trong og smá.
Men verður tað ódn, tá ógvast tey við.
7. Men verður tað ódn, tá ógvast tey við,
og barnið sær smoykir at móðurlið,
og móðirin tekur tað tætt at sær.
8. Og móðirin tekur tað tætt at sær;
so biðja tey hann, sum er og var,
at varðveita teir, ið fóru avstað.
9. At varðveita teir, ið fóru avstað
at bjarga teim føði hvønn Harrans dag.
Og kemur hvør aftur til lands, ið fór –
10. Og kemur hvør aftur til lands, ið fór,
so verður í smáttunum frøin stór;
tá setir seg barnið á faðirsins knæ.
11. Tá setir seg barnið á faðirsins knæ
og lættur í huganum kyssir hann tað.
Og móðirin – hon gongur til og frá.
12. Og móðirin – hon gongur til og frá,
so eydnurík vorðin at líta á.
Tó hendir tað mangan, at bylgjan blá –
13. Tó hendir tað mangan, at bylgjan blá,
ið brýtur á havinum brøtt og bráð,
fær tárið at renna so tungt og trátt. –
14. Fær tárið at renna so tungt og trátt,
tí lív hon týndi – og týnir mátt, –
tí børnini verða so bleik um kinn.
15. Tí børnini verða so bleik um kinn,
og móðirin fær eitt so syrgið sinn.
Hvør hoyrdi tey suff og taldi tey tár?
16. Hvør hoyrdi tey suff og taldi tey tár,
ið runnu so stríðan mong tunglig ár?
Hvør veit hvussu mangar, ið havið tók?
17. Hvør veit hvussu mangar, ið havið tók?
Hvussu mangir, ið fullu á mjáu rók?
Men bylgjurnar teska um hvønn og ein.
18. Men bylgjurnar teska um hvønn og ein,
sum vann sær í bardaga deyðamein.
Tó hinir, ið bjargaðust, stevna av stað.
19. Tó hinir, ið bjargaðust, stevna av stað,
til tess teir av deyðanum fevnast ein dag,
og so herja synirnir teirra á. –
20. Og so herja synirnir teirra á
til tess at teir eisini falla frá.
So týnist hvør undan øðrum burt.
21. So týnist hvør undan øðrum burt.
Um ævir blómar tó lívsins urt.
Teir sigla so væl um høv og fjørð.
22. Teir sigla so væl um høv og fjørð,
teir byggja so mangan ein fríðan knør,
og merkini blaktra, og segl standa full.
23. Teir ungu garparnir vinna sær gull,
og vita til fulnar um teir falla frá,
so eru teir aðrir, ið herja á.
– Av vestri blæsur byrur yvir báru -.Goym tekstin


text:
So er báturin klárur til sína seinastu ferð í kvøld, prýddur við dreka og skjøldrum, sum Jakob Skaaning aftur í ár meistarliga hevur staðið fyri.
Forfatter: dholm
Nýggjárshaldið LIVE á internetinum
Í kvøld, um midnáttarleitið, verða fleiri møguleikar at fylgja nýggjárshaldinum í Vági á internetinum. Send verður beinleiðis frá DRONU, frá VEVMYNDATÓLI, og umvegis FACEBOOK LIVE.
Myndaboks til nýggjársdansin
Myndaboks verður við til nýggjársdansin í Vági, sum verður á Vágs Høll og í VB-húsinum. Tak myndir av tær og tínum vinum á hesu ársins síðstu nátt.
Morgunmatur nýggjársaftan
Nýggjársaftansmorgun (31. des.) kl. 10.00 bjóðar Nýggjársnevndin í Vági morgunmat í Bridge- og Billardhúsinum.
Kirkjurenning nýggjársaftan
Nýggjársaftansmorgun kl. 10 er árliga og afturvendandi tiltakið Kirkjurenning á skránni. Hetta er 7. ferð at Kirkjurenning er á skránni nýggjársaftan. Ætlanin er, at runni verður frá Vágs Kirkju út til Kirkjuna í Porkeri og innaftur til Vágs.
Selja fýrverk í VILT-húsinum
Eins og undanfarin ár selur Nýggjársnevndin fýrverk í VILT-húsinum á Marknoyri. Sølan byrjar 28. desember.
Byrja at smíða faklar 28. des.
Ónsdagin 28. des. kl. 13 verður byrjað at smíða faklar í kjallaranum í Stóra Pakkhúsi.
Faklagongan á nýggjárum
Áhugin fyri at ganga við fakli á nýggjárum er sera stórur. Bæði menn og kvinnur ganga við fakli á nýggjárum í Vági.
Fundur um nýggjárshaldið 3. jóladag
Vanligi fundurin um fyrireiking av nýggjárshaldinum í Vági verður 3, jóladag kl. 18.00 í Stóra Pakkhúsi.
DANNY & THE VEETOS EISINI TIL VÁGS Á NÝGGJÁRUNUM
Dansurin á nýggjárunum í Vági í ár verður tann størsti nakrantíð. Umframt All That Rain og Hans Jacob & Vinmenn, so fara Danny & The Veetos eisini á pall í Vágs Høll á nýggjárunum í Vági.


text:
Brúkarakjak:32X
Vælkomin á føroysku Wikipediu!
Hey 32X, og vælkomin til føroysku Wikipediu! Takk fyri tíni ískoyti. Eg vóni, at tær dámar Wikipediu og ger av at verða verandi. Her eru nakrar góðar slóðir til nýggjar brúkarar:
- Kunning fyri nýbyrjarar
- Hvussu ritstjórni eg eina síðu (Rætta wikitekst við wiki-kotum)
- VisualEditor Brúkaravegleiðing (Rætta við nýggja Visual-editorinum frá 2013)
- Ofta settir spurningar ella Set ein spurning í Undirhúsinum
Niceley 08. mai 2009 kl. 15:38 (UTC)
{{Brúkari fo-0}} on your user page or put it into your babel box.


text:
Í Viðareiðis skúla, vilja vit virka fyri, at øll hava tað gott. Vit vilja virkað fyri einum mennandi umhvørvi, har vaksin og børn trívast.
Vit vilja virkað fyri einum tryggum umhvørvi, har vit síggja og hoyra hvønn annan og hjálpa hvørjum øðrum.
Vit vilja virkað fyri at uppfylla karmarnar, sum fólkaskúla lógin ásetur fyri persónligu menningina hjá næminginum ( fólkaskúla lógin § 2 stk. 2-3)
Vit vilja virka fyri góðum felagsskapi, har vit vísa virðing fyri hvørjum øðrum, og vísa høviskligan atburð.
Í Viðareiðis skúla arbeiða vit fyribyrgjandi. Umframt at vit í okkara dagliga virki á skúlanum vilja síggja, hoyra og viðurkenna hvønn annan, hava vit eisini afturvendandi tiltøk, fyri at gera trivnaðin enn betri.
Vit fylgja SSP kalendaranum, har m.a. dentur verður lagdur á gott skúla og foreldrasamstarv, og samstarv foreldranna ímillum.
Vit stuðla undir hugnabólkar ( spælibólkar), har næmingar hittast heima hjá hvørjum øðrum undir skipaðum viðurskiftum.
Vit fara á seturskúla, hava jólahald, føstalávintshald, evnisvikur, floksins tíma og arbeiða regluliga við trivnaðar átøkum.
Vit hava regluligar næmingasamrøður og skúla og heim samrøður.
Hóast at vit arbeiða fyribyrgjandi, so hendir tað frá tíð til aðra, at onkur mistrívist. Mistrivnaður kann koma av ymiskum, og vilja vit gera okkara til at hjálpa uppá støðuna eftir besta førimuni. Hetta gera vit t.d. við at tosa saman, ella at seta okkum í samband við røttu viðkomandi.
Stendst mistrivnaðurin av happing, so er mannagongdin hendan
Vit hava “null hugsjón” tá tað kemur til happing, hon skal fyribyrgjast og steðgast.
Vit vilja vera sjónlig og fevnandi vaksin, sum hoyra og síggja okkara næmingar. Vaksin, sum duga at skapað samband við næmingin, sum er á ein slíkan hátt, at næmingar tora og ynskja at koma til okkara við tí sum nívir. Vit vilja virka fyri at næmingar duga at seta egin mørk og siga frá á rættum stað.
Vit vilja sum vaksin leggja okkum eftir at síggja næmingin fyrst og fremst út frá teirra dygdum og leggja dent á hesar, bæði tá tosað verður við næmingin og um næmingin. Vit vilja gera okkara.
Happing kann fara fram í ósunnum umhvørvum, og tá arbeitt verður við trupulleikanum, mugu allir tættir takast við.
Happing kann lýsast soleiðis: Happing er, tá ið vit ikki lova onkrum upp í part, skaða onkran ella siga særandi orð. Tað kann vera tí, at vit ikki góðtaka onnur, sum tey eru vegna útsjónd, klæði, frítíðarítriv, átrúnað o.s.fr.
Happing kann fara fram upp á nógvar mátar: andlit til andlits ella við fartelefon, interneti og kjatti.
Happing kann vera beinleiðis og sjónlig, ella óbeinleiðis og krógvað.
At arga nýtist ikki at vera illa meint, men tá talan er um áhaldandi ágang, er talan um happing.
Um næmingur vísir tekin um mistrivna, skal skúlin taka stig til at bøta um hetta. Flokslærarin hevur ábyrgd av hesum. Alt eftir hvat mistrivnaðurin snýr seg um, kann flokslærarin t.d.:
31. august 2017.


text:
Barbara Holm 11.06.2018 (20:55)
Avdúking: Her eru teldupostarnir millum Johnny og VP
Tvær ferðir í síðstu viku skrivaði Johnny í Grótinum greinar á Vágaportalinum um sína egnu starvsfólkaósemju við Liljan Weihe. Men í báðum førum vórðu greinarnar lagdar út í navninum hjá Ólavur í Beiti, ábyrgdarblaðstjóra á vp.fo. Skuggaspælið hjá Johnny í Grótinum og Ólavur í Beiti sæst her undir greinini.
Teldupostur/Grein 1:
“VP hevur spurt kringvarpsstjóran um viðmerkingar til, at Mentamálaráðið hevur givið honum viðhald í, at kæran ikki skuldi fáa steðgandi virkna. Johnny í Grótinum hevur ongar viðmerkingar til avgerðina”.
Soleiðis stendur millum annað at lesa í telduposti, sum Johnny í Grótinum sendi til Ólavur í Beiti, ábyrgdarblaðstjóri á vp.fo tann 5/6 í ár – tað vil siga týsdagin í síðstu viku. Telduposturin, har Johnny í Grótinum siterar seg sjálvan fyri einki at vilja siga byrjar við orðunum “Hey Ólavur. Uppskot til grein um avgerð Mentamálaráðsins”.
Hesin teldupostur inniheldur eina grein, sum hevur yvirskriftina “Mentamálaráðið avvísir umbøn frá Liljan Weihe”.
Hesin fyrsti telduposturin varð sendur frá mailadressuni jig(att)kvf.fo Johnny í Grótinum til beiti(att)kallnet.fo, sum er mailadressan hjá Ólavi í Beiti, ábyrgdara á vp.fo. Telduposturin varð sendur avstað týsdagin í síðstu viku klokkan 9.42. Klokkan 9.57 sama dag lá greinin á vp.fo, men nú varð høvundurin broyttur til Ólavur í Beiti. Sí teldupost og grein 1 aðrastaðni her á síðuni.
Als eingin munur er á greinini, sum Johnny í Grótinum sendi til Vágaportalin og so tað, sum ábyrgdarin Ólavur í Beiti legði út á síðuna 15 minuttir aftaná.
Teldupostur/Grein 2:
Nakað líknandi fyrra døminum, byrjar ein annar teldupostur til Ólavur í Beiti frá Johnny í Grótinum við orðunum “Uppskot til grein um nágreinanina”. Tann telduposturin er sendur hósdagin í síðstu viku, also 7/6 í ár, og hevur yvirskriftina “MMR: Kringvarpsstjórin hevur leiðslurættin”.
Telduposturin er somuleiðis sendur frá [email protected] til [email protected] - frá Johnny í Grótinum til Ólavur í Beiti. Tíðspunktið er 00.30, also stutt eftir midnátt hósnáttina, og klokkan 02.14 leggur Ólavur í Beiti greinina út. Undiryvirskriftirnar, sum Johnny í Grótinum setti í greinina eru burtur, og Ólavur í Beiti hevur broytt orðið “mentamálaráðharri” til “mentamálaráðkvinna”. Men annars eru greinarnar púra eins.
Báðar greinarnar, sum Johnny í Grótinum hevur sent til Ólavur í Beiti á Vágaportalinum, og sum Sosialurin hevur fingið hendur á, eru sostatt lagdar út á vp.fo at kalla orðarætt – men ikki undir navninum hjá Johnny í Grótinum. Á vp.fo stendur Ólavur í Beiti sum høvundur.
Johnny gevur Sosialinum skyldina
Johnny í Grótinum hevur tó hug at geva Sosialinum skuldina fyri hendingarnar. Johnny í Grótinum sigur millum annað, at tað, at Vp velur at brúka tekstin hjá sær í fullum líki er fult og heilt upp til VP. Hann sigur, at Sosialurin er ein partur av málinum um Liljan Weihe og tí er tað eyka átroðkandi, at hann greiðir VP frá samanhanginum í málinum.
- Tú ert sjálv ein partur av uppsagnarmálinum viðvíkjandi Liljuni Weihe, tí sambært avgerðini hjá MMR er staðfest í tínari skriving, at innanhýsis notatið hjá Liljuni Weihe er keldan til blaðgreinar tínar um sokallaðu orrustuna í KVF. Allíkavæl hevur tú (ella stjóri tín) valt at seta teg á dekningin av hesum málinum. Hetta ger tað upp aftur meiri átroðkandi hjá mær at greiða í hesum førinum VP.fo frá innihaldinum í hesum báðum avgerðum frá MMR. At Ólavur í Beiti á VP velur at brúka boð míni er fult og heilt upp til hann, skrivar Johnny í Grótinum. Les alla viðmerking hansara við at trýsta her
Les meira um málið í Sosialinum í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
09 april, 2015

Norðurlendska samstarvi, sum Fjarlestrardepilin er knýttur at, bjóðar nú út nýggja master útbúgving í IKT (informations- og kommunikations teknologi).
31 marts, 2014

Útbúgvingin gevur tær førleikar at arbeiða við menning av heimasíðum av ymiskum slagi.
31 marts, 2014

Bachelor í Software engineering, umvegis fjarlestur í Svøríki.
31 marts, 2014

Bachelor í informatik við sergrein í system-menning, umvegis fjarlestur í Svøríki.
19 juni, 2013

Bachelor útbúgving í Information Management umvegis fjarlestur í Norra.